Ajaran ‘Wali Tujuh’ Dikhuatiri Ancam Keselamatan Sabah

KOTA KINABALU: Ajaran meragukan dibawa kumpulan ‘Wali Tujuh’ yang didakwa mengamalkan ilmu batin dan kebal dikhuatiri mampu menimbulkan ancaman keselamatan ke atas Sabah.

Menteri Tugas-Tugas Khas Sabah, Datuk Mohd Arifin Mohd Arif, berkata perkara yang bertentangan agama Islam mudah menjadi ekstrem serta menyeleweng daripada akidah sehingga boleh melakukan sesuatu kekerasan dan sebagainya.

“Ia tidak mustahil (ancaman keselamatan) dan sebab itu kita perlu penjelasan kerana tidak mahu ada nilai-nilai yang bertentangan dengan agama.

“Ini adalah kelebihan pegangan berlandaskan Ahli Sunnah Wal Jamaah yang sederhana. Apabila mengikut ajaran al-Quran dan sunnah, kita tidak akan melakukan perkara-perkara yang bertentangan dengan ajaran Islam,” katanya ketika ditemui media selepas menghadiri Majlis Maulid dan Tahlil Perdana sempena Hari Kastam Sedunia Ke-40 di Surau Al-Abid, di sini, malam tadi.

Turut hadir, Mufti Negeri Sabah, Datuk Ustaz Bungsu @ Aziz Jaafar dan Penolong Ketua Pengarah Kastam Zon Sabah, Julaiman Soimin.

Mengulas lanjut, Mohd Arifin memaklumkan kerajaan negeri akan mengadakan perbincangan bersama Jabatan Agama Islam Negeri Sabah (JHEAINS) dan Pejabat Mufti Sabah mengenai tindakan susulan berkaitan ajaran ‘Wali Tujuh’ berikutan penahanan tiga pengikutnya, baru-baru ini.

“Bahagian Penguat kuasa JHEAINS dan Pegawai Tadbir Agama JHEAINS daerah sudah diarah untuk membuat siasatan mengenai ajaran sesat berkenaan.

“Hasil siasatan akan dibawa ke pejabat Mufti untuk mendapatkan pandangan hukum berhubung dengan ajaran terbabit.

“Ajaran yang bertentangan dengan Ahli Sunnah Wal Jamaah atau ajaran sesat yang menyeleweng boleh diambil tindakan mengikut Enakmen Majlis Ugama Islam Sabah (MUIS),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Jadikan PSS Isu Untuk Raih Undi

KIMANIS: Calon Parti Warisan Sabah (Warisan) Datuk Karim Bujang menyifatkan taktik pembangkang memainkan isu Pas Sementara Sabah (PSS) di Kimanis sebagai politik berfikiran sempit.

Beliau berkata, PSS lebih kepada isu pentadbiran maka, biarkan pentadbiran yang menguruskan dan menyelesaikan permasalahan berkenaan.

Katanya, beliau tidak melihat PSS sebagai satu isu politik kerana dokumen berkenaan adalah tanggungjawab pihak pentadbiran negeri dalam memberikan dokumen yang lebih baik kepada penerimanya.

“Tindakan menjadikan PSS sebagai isu politik tidak akan membantu menyelesaikan masalah warga asing yang berada di Sabah.

“Selepas mendengar taklimat Kementerian Dalam Negeri (KDN) dan Jabatan Pendaftaran Negara, saya yakin isu ini mampu diselesaikan dengan baik sekiranya semua pihak mempunyai keinginan yang sama dalam membantu menyelesaikan masalah dokumentasi warga asing yang berada di Sabah.

“Keadaan itu akan jadi rumit jika ada pihak yang menjadikan isu ini sebagai isu politik,” katanya ketika diminta mengulas mengenai tindakan pembangkang memainkan isu Pas Sementara Sabah (PSS) dalam PRK Parlimen Kimanis.

PSS adalah kad biometrik bagi menggantikan dokumen IMM13, Kad Burung Burung dan Sijil Banci yang diberikan kepada warga asing yang merupakan pelarian perang di Sabah suatu ketika dahulu.

Karim berkata, pembangkang akan terus membangkang menggunakan isu yang boleh menjadikan mereka popular dari parti kerajaan.

Namun, beliau berpendapat agar rakyat di Sabah lebih mengutamakan keharmonian dan harus menerima hakikat bahawa PSS adalah usaha murni kerajaan dalam menyelesaikan isu warga asing yang memegang ketiga-tiga dokumen berkenaan.

Memainkan isu PSS tidak akan mampu membantu menyelesaikan masalah warga asing ini dan beliau berharap pembangkang lebih bijak dalam membantu menyelesaikan isu ini demi kesejahteraan rakyat di Sabah.

PSS dijangka dikeluarkan kepada 136,055 warga asing yang memegang dokumen IMM13, Kad Burung Burung dan Sijil Banci bermula 1 Jun ini.

Pas berkenaan dikeluarkan bagi menggantikan ketiga-tiga dokumen sedia ada yang dimiliki warga asing itu dengan tujuan memudahkan rekod warga asing dilakukan secara berpusat dan seragam.

Tiga dokumen berkenaan kebanyakannya dikeluarkan kepada warga Filipina dimana, IMM13 dikeluarkan kepada warga asing berstatus pelarian, Kad Burung Burung dikeluarkan pada 1970 hinggan 1990-an sementara Sijil Banci dikeluarkan semasa program pemutihan Pasukan Petugas Khas Persekutuan.


Lelaki ditahan cuba seludup keluar minyak masak, tong gas

TAWAU, 22 Jan – Pasukan Polis Marin (PPM) menahan seorang lelaki tempatan di kawasan laut Sungai Pukul dekat sini selepas cuba menyeludup keluar minyak masak, gula pasir, tepung gandum serta tong gas memasak dipercayai ke Indonesia, semalam.

Komander PPM Wilayah 4 Sabah, ACP Mohamad Pajeri Ali berkata penahanan suspek berumur 49 tahun bersama 1,921 kilogram (kg) minyak masak, 720kg gula pasir, 612kg tepung gandum serta enam tong gas memasak itu adalah hasil maklumat daripada Unit Risikan Marin Tawau sebelum sebuah bot jongkong dikesan dan diperiksa pasukan rondaan Op Gelora pada pukul 4 petang.

“Suspek gagal menunjukkan sebarang Surat Pembelian Barangan Kawalan Berjadual daripada pihak Kementerian Perdagangan Dalam Negeri dan Hal Ehwal Pengguna (KPDNHEP) berkaitan barangan yang dibawa.

“Keterangan lisan daripada juragan juga mengatakan semua barangan itu untuk dihantar ke Sungai Nyamuk, Indonesia,” katanya dalam satu kenyataan di sini, hari ini.

Mohamad Pajeri berkata suspek serta barang rampasan dianggarkan RM41,250 itu dibawa ke pangkalan Markas Operasi PPM Tawau untuk tindakan lanjut.

Kes disiasat di bawah Seksyen 21 Akta Kawalan Bekalan 1961 dan dibaca bersama Perkara 3(1) Peraturan-Peraturan Kawalan Bekalan 1974.


Skuad Malaysia Tinggalkan Gelora Bung Karno Naik Barracuda

JAKARTA: Kesemua pemain dan pegawai pasukan Harimau Malaya terpaksa menaiki kereta perisai barracuda ke hotel penginapan atas faktor keselamatan.

Tinjauan di perkarangan Stadium Gelora Bung Karno (GBK), Jakarta, malam tadi, menyaksikan lima buah kereta perisai digunakan oleh pihak keselamatan tuan rumah bagi mengelak pasukan negara diganggu oleh penyokong tuan rumah.

Selepas beberapa minit kereta perisai itu keluar daripada perkarangan stadium, bas yang membawa pasukan ke gelanggang berkenaan dilihat bergerak keluar untuk dijadikan sebagai umpan bagi mengalih tumpuan penyokong skuad Garuda.

Bagaimanapun usaha untuk mendapatkan gambar gagal apabila dihalang oleh pihak polis yang tidak membenarkan situasi itu dirakam atas tujuan keselamatan.

Sebelum ini, skuad Harimau Malaya pernah mengharungi tiga detik ‘menakutkan’ ketika menentang Indonesia di tempat lawan termasuk dua kali menaiki barracuda.

Dalam insiden pertama pada 2010, Malaysia terpaksa menaiki kereta perisai ke GBK, begitu juga ketika pulang ke hotel penginapan selepas dikepung penyokong tuan rumah dan dibaling objek keras ketika beraksi pada final Piala AFF.

Pada Sukan SEA 2011, situasi sama berlaku apabila pasukan negara sekali lagi dibawa menaiki barracuda selepas berdepan provokasi penyokong tuan rumah.


Covid-19: 1,739 Kes Baharu, 8 Kematian Hari Ini

KUALA LUMPUR: Kes baharu positif Covid-19 dalam negara mencatatkan 1,739 kes dengan Selangor masih mencatatkan kes harian tertinggi hari ini.

Ketua Pengarah Kesihatan Tan Sri Dr Noor Hisham Abdullah berkata, daripada jumlah itu terdapat lapan kes import membabitkan tiga warganegara dan lima bukan warganegara, manakala 1,731 lagi adalah kes tempatan.

Menurutnya, dengan jumlah terbaru itu menjadikan kumulatif kes di negara ini adalah 360,856 dengan 15,574 kes aktif.

Katanya, Selangor mencatat jumlah kes harian tertinggi dengan 535 kes direkodkan pada hari ini.

“Ia disusuli Sarawak dengan 443 kes dan Sabah (127) serta Pulau Pinang (113).

“Tiada kes dilaporkan di Perlis pada hari ini, manakala Labuan pula mencatat bilangan kes terendah iaitu empat kes,” katanya dalam satu kenyataan di sini, hari ini.

Menurutnya, sebanyak lapan kematian dilaporkan pada hari ini menjadikan jumlah kumulatifnya adalah 1,329 kes.

Katanya, kes sembuh pula sebanyak 1,216 menjadikan jumlah kumulatif sembuh adalah 343,953 kes.

Dr Noor Hisham berkata, sebanyak 183 kes sedang dirawat di Unit Rawatan Rapi (ICU) dengan 81 kes memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Umum Dividen 5.45 Peratus Bagi Simpanan Konvensional, 5.0 Peratus Simpanan Shariah

KUALA LUMPUR: Kumpulan Wang Simpanan Pekerja (KWSP) mengumumkan dividen 5.45 peratus bagi Simpanan Konvensional dan 5.0 peratus bagi Simpanan Shariah untuk tahun kewangan 2019.

KWSP dalam kenyataannya berkata, pembayaran dividen bagi Simpanan Konvensional adalah RM41.68 bilion, manakala bagi Simpanan Shariah 2019 adalah RM4.14 bilion.

KWSP pada tahun lalu mengumumkan kadar dividen sebanyak 6.15 peratus untuk Simpanan Konvensional 2018, dengan agihan dividen sebanyak RM43 bilion dan 5.9 peratus untuk Simpanan Shariah, dengan agihan dividen RM4.32 bilion.

Angka itu menurun sedikit berbanding kadar pada 2017 yang mana untuk konvensional ialah sebanyak 6.9 peratus manakala syariah sebanyak 6.4 peratus.

Kira-kira 55 peratus pendapatan KWSP adalah daripada pelaburan dalam ekuiti yang menyumbang RM29.28 bilion atau 57.6 peratus daripada keseluruhan pendapatannya pada 2018.


Saya Malu Tandas Malaysia Tak Bersih Dan Busuk – Tun M

PUTRAJAYA: Tun Dr Mahathir Mohamad malu dengan keadaan tandas di negara ini yang tidak bersih dan busuk sekali gus mencerminkan sikap rakyat Malaysia yang tidak mempunyai kesedaran sivik.

Perdana Menteri berkata, Malaysia juga berdepan masalah sivik dalam kalangan masyarakat yang melakukan pelbagai perkara yang tidak baik seperti membuang sampah merata-rata dan mencuri air, elektrik dan lampu jalan.

“Kalau kita pergi ke negara tertentu, tandas awam mereka, amat bersih. Ia bersih kerana pengguna tidak kotorkan keadaan. Kenapa? Dia rasa bertanggungjawab dan menghargai pandangan masyarakat terhadap diri. Dengan itu dia akan jaga supaya dirinya memang bersih, dan tidak lakukan sesuatu yang mengotorkan.

“Tandas di Malaysia.. saya malu kerana saya sering kali pergi buat ‘inspection’ tandas di Malaysia untuk tengok bersih atau tidak dan biasanya tidak dan busuk.

“Itu mencerminkan sifat yang ada pada kita, sepatutnya kita berasa malu,” katanya ketika berucap pada Majlis Pelancaran Pendidikan Sivik Peringkat Kebangsaan 2019 di sini hari ini.

Dr Mahathir berkata, keadaan juga diburukkan dengan masalah pembuangan sampah merata-raya, contengan grafiti pada dinding yang mencemarkan pemandangan.

“Sekarang ini sampah dibuang merata tempat dan kerana itu kita tak dapat kebersihan yang kita idamkan. Ya kita nak keadaan sekeliling bersih, tapi kita yang kotorkan, ini berlaku kerana kita tiada nilai sivik yang tinggi,” katanya.

Dalam perkembangan lain, Perdana Menteri bagaimanapun memuji kesungguhan semua pihak yang terbabit dalam operasi mencari dan menyelamat (SAR) remaja Ireland, Nora Anne Quoirin, 15, yang hilang di sebuah resort di Pantai, Seremban sejak 4 Ogos lalu, dan menyifatkan ia contoh pegangan nilai sivik yang tinggi dalam masyarakat.

“Ada orang sanggup ketepikan (cuti) Hari Raya Haji untuk cari wanita hilang itu. Ini menunjukkan pegangan nilai sivik yang tinggi dalam kalangan kita, kalau kita mempunyai nilai sivik tinggi maka keadaan sekeliling kita akan menjadi amat baik,” katanya.


Mayat Rentung Disahkan Anggota Polis, Ada Kesan Tembakan Pada Kepala

TAWAU : Mayat seorang anggota polis berpangkat Lans Koperal berusia 35 tahun ditemukan dengan kecederaan di kepala, dipercayai akibat tembakan di sebuah bilik di Taman King Fook, Jalan Utara di sini hari ini.

Mayat mangsa ditemukan dalam keadaan rentung dalam sebuah bilik yang terbakar di sebuah rumah di taman itu pada pukul 10.35 pagi dan turut ditemukan sepucuk senjata api dipercayai milik mangsa yang terletak bersebelahannya.

Ketua Polis Daerah Tawau ACP Jasmin Hussin ketika dihubungi mengesahkan penemuan mayat tersebut, namun enggan mengulas lanjut mengenainya.

“Setakat ini mayat mangsa telah dirujuk ke Hospital Besar Tawau untuk bedah siasat,” katanya ketika dihubungi pemberita malam ini.

Sementara itu, Ketua Balai Bomba dan Penyelamat Tawau Julius John Stephen berkata pihaknya menerima panggilan berhubung kejadian itu pada pukul 11.17 pagi.

“Kebakaran membabitkan sebuah bilik dan api dipadamkan sebelum ketibaan bomba, cuma kami terpaksa memecahkan pintu bilik selepas mendapati ia berkunci daripada dalam, satu mayat ditemukan dalam bilik itu,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Suspek Curi Kabel, Rempuh Polis Ditahan

PAPAR: Dua penjenayah yang meloloskan diri dengan merempuh kenderaan polis ketika cuba ditahan, Rabu lalu, berjaya diberkas pasukan Ibu Pejabat Polis Daerah (IPD) Papar, semalam.

Kedua-dua suspek berusia 20 dan 35 tahun terbabit ditahan pada jam 4.40 petang di sebuah stesen minyak di Jalan Kimanis – Keningau, di sini.

Ketua Polis Daerah Papar, Deputi Superintendan Batholomew Ak Umpit berkata, kedua-dua suspek berjaya dikesan di lokasi berkenaan sebelum gerakan menangkap penjenayah berkenaan dijalankan.

Katanya, ketika ditahan, anggota polis telah membuat rampsan sebuah kereta jenis Perodua Bezza yang dipercayai digunakan suspek merempuh kenderaan polis pada masa kejadian dan berjaya meloloskan diri.

Menurutnya, polis juga bertindak merampas telefon pintar milik kedua-dua suspek membantu siasatan lanjut.

“Hasil siasatan mendapati, kedua-dua suspek mengaku terbabit sekurang – kurangnya 10 kes kecurian kabel telekomunikasi membabitkan nilai kira-kira RM100,000.

“Kedua-dua suspek bersama barang rampasan kemudiannya dibawa ke IPD Papar untuk tindakan selanjutnya,” katanya ketika ditemui, di pejabatnya, hari ini.

Batholomew berkata, siasatan lanjut mendapati kedua-dua suspek positif dadah jenis metaphemanine dan amphetamine selain masing-masing mempunyai empat kes jenayah lampau.

Katanya, kedua-dua suspek akan direman dan kes disiasat mengikut Seksyen 379 Kanun Keseksaan kerana mencuri dan Seksyen 307 Kanun Keseksaan cubaan membunuh.

“Polis mengucapkan ribuan terima kasih kepada masyarakat dan penduduk di sekitar dearah ini di atas maklumat dan kerjasama sehingga tertangkap semua suspek yang dikehendaki ini,” katanya.

Dalam kejadian Rabu lalu, kedua-dua suspek yang dikesan aktif melakukan kegiatan curi kabel sejak tahun lalu cuba ditahan polis selepas penahanan seorang lagi rakan mereka berusia 19 tahun.

Bagaimanapun, dalam kejadian jam 10.30 malam itu, kedua-dua suspek bertindak agresif menyerang polis dengan merempuh kenderaan pihak berkuasa sebelum melarikan diri.- Asiatimes


1 Lagi Lokaliti Dikenakan PKPD Di Sabah, 5 Ditamatkan

PUTRAJAYA: Perintah kawalan pergerakan diperketatkan (PKPD) akan dilaksanakan di satu lagi lokaliti di Sabah selama dua minggu.

Ketua Pengarah Majlis Keselamatan Negara (MKN), Rodzi Md Saad dalam kenyataan hari ini berkata, pelaksanaan PKPD di lokaliti tersebut bermula 13 hingga 26 September.

Pelaksanaan PKPD di Sabah bermula 13 hingga 26 Sept seperti berikut:

Penamatan PKPD di Sabah pada 12 Sept:


Bekas Jurutera Didakwa Salahguna Kuasa Beri Projek Kepada Adik

KOTA KINABALU: Bekas Penolong Jurutera Awam di Pejabat Daerah Kota Marudu hari ini mengaku tidak bersalah di Mahkamah Khas Rasuah terhadap dua tuduhan menyalahgunakan kuasa membabitkan kontrak bernilai RM249,990 pada tahun 2013 dan 2014.

Tertuduh Herwan Malik, 38, mengaku tidak bersalah selepas pertuduhan dibacakan di hadapan Hakim Abu Bakar Manat.

Bagi pertuduhan pertama tertuduh didakwa telah menggunakan jawatan sebagai ahli jawatankuasa keputusan sebutharga Pejabat Daerah Kota Marudu dengan memperakukan pemilihan Pemborong Sri Tassha yang dimiliki adiknya, Rozanah Malik untuk menjalankan projek kerja penyelenggaraan jalanraya pertanian di Kampung Sungoi Laut, Kota Marudu bernilai RM100,00 pada 23 Feb 2013.

Manakala bagi pertuduhan kedua Herwan didakwa telah melakukan kesalahan yang sama iaitu menyalahgunakan kuasa melantik Pemborong Sri Tassha yang dimiliki adiknya, Rozanah Malik untuk projek kerja penyelenggaraan jalanraya Kampung Pandawar, Kota Marudu bernilai RM149,990 pada 30 April 2014.

Bagi kedua-dua pertuduhan itu, Herwan didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 (1) Akta yang sama.

Jika disabitkan kesalahan, tertuduh boleh dikenakan hukuman penjara sehingga 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi.

Pendakwaan dikendalikan Pegawai Pendakwa SPRM, Mohd Faliq Basirudin, manakala tertuduh diwakili peguam Mohd Shahlan.

Mahkamah kemudian membenarkan tertuduh diikat jamin RM10,000 untuk kedua-dua pertuduhan dengan deposit RM6,000 dengan seorang penjamin serta dua syarat lain iaitu menyerahkan pasport antarabangsa kepada mahkamah dan melaporkan diri setiap dua bulan sekali di Ibu Pejabat SPRM Kota Kinabalu.

Mahkamah menetapkan 25 Feb ini untuk sebutan semula kes.


Penunggang Motosikal Maut Tersepit Di Bawah Hilux

KUDAT: Seorang lelaki maut apabila motosikal ditunggangnya terbabit dalam kemalangan dengan sebuah kenderaan pacuan empat roda di Jalan Sikuati di sini, petang tadi.

Ketua Balai Bomba dan Penyelamat (BBP) Kudat, Penolong Penguasa Bomba(PPgB) Ishak Jabas berkata pihaknya menerima panggilan kecemasan jam 7.07 petang tadi.

Katanya, 7 pegawai dan anggota dari BBP Kudat dikejarkan ke lokasi kejadian yang terletak 20 kilometer dari balai.

“Kemalangan melibatkan sebuah motosikal dan sebuah kenderaan Toyota Hilux. Seorang penunggang motosikal dilaporkan tersepit di bawah kenderaan toyota Hilux.

“Mangsa berjaya dikeluarkan oleh pasukan bomba, namun disahkan meninggal dunia oleh pegawai perubatan dan seterusnya diserahkan kepada polis untuk tindakan selanjutnya,” katanya dalam satu kenyataan hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Johor: 85 Calon Termasuk Pejuang & Warisan Hilang Deposit

KUALA LUMPUR: Pilihan raya negeri (PRN) Johor menyaksikan cubaan 85 calon menjadi wakil rakyat di kawasan Dewan Undangan Negeri (DUN) pada pilihan raya itu pulang dengan “tangan kosong” selepas kehilangan deposit.

Ini termasuk calon tiga parti baharu yang membuat langkah sulung iaitu Parti Pejuang Tanah Air (Pejuang) yang mempertaruhkan 42 calon, Parti Bangsa Malaysia (PBM) (empat calon) dan Parti Bumiputra Perkasa Malaysia (Putra) (seorang calon).

Parti Warisan yang melebarkan sayapnya di Semenanjung dengan meletakkan enam calon selain Parti Sosialis Malaysia yang bertanding satu kerusi turut menerima nasib sama.

Selain itu, tujuh calon Parti Keadilan Rakyat (PKR) iaitu Dewan Undangan Negeri (DUN) Sri Medan, Semarang, Tenggeroh, Pasir Raja, Johor Lama, Tanjung Surat dan Benut turut kehilangan deposit setelah gagal memperoleh satu per lapan atau 12.5% undi daripada jumlah keseluruhan undi yang dikira.

Manakala masing-masing empat calon Perikatan Nasional (PN) yang bertanding di Yong Peng, Layang-Layang, Mengkibol dan Paloh dan Pakatan Harapan (PH) di Endau, Panti, Sedeli dan Penawar turut menerima nasib sama.

Bagi semua 16 calon Bebas yang bertanding di 12 DUN, hanya Zahari Osman yang berhadapan pertandingan empat penjuru di DUN Penggaram memperoleh undi tertinggi berbanding calon Bebas lain iaitu sebanyak 2,190 undi. – BERNAMA


ADUN Sebatik Sertai BERSATU

KOTA KINABALU: Ahli Dewan Undangan Negeri (ADUN) Sebatik, Hassan A Gani Pg Amir, hari ini, menyerahkan borang keahlian menyertai BERSATU.

Ia sekali gus menjawab teka-teki mengenai hala tuju politik beliau selepas mengumumkan keluar Parti Warisan Sabah (WARISAN) untuk menjadi wakil rakyat bebas pada Februari lalu.

Hassan menyerahkan borang keahlian menyertai BERSATU kepada Ketua Menteri Sabah yang juga Ketua Badan Pimpinan BERSATU Sabah, Datuk Hajiji Noor.

Hajiji kemudian menyerahkan borang berkenaan kepada Setiausaha Agung BERSATU, Datuk Seri Hamzah Zainuddin sambil disaksikan Timbalan Presiden BERSATU, Datuk Seri Ahmad Faizal Azumu selepas menyempurnakan Sambutan Ulang Tahun Kedua BERSATU Sabah, di sini, malam ini.

Pada 25 Februari lalu, Hassan mengumumkan menjadi ADUN Bebas yang menyokong Gabungan Rakyat Sabah (GRS) di peringkat negeri dan Perikatan Nasional (PN) pimpinan Perdana Menteri, Tan Sri Muhyiddin Yassin di peringkat nasional.

Hassan memenangi kerusi Dewan Undangan Negeri (DUN) Sebatik pada Pilihan Raya Negeri (PRN) 26 September lalu atas tiket WARISAN.

Beliau sebelum ini dilaporkan berkata tindakannya meninggalkan WARISAN didorong kekecewaan dengan sikap pemimpinnya yang terlalu banyak berpolitik ketika rakyat berdepan kesusahan disebabkan pandemik COVID-19. – BH Online


Jambatan Kekal Hubungkan Tambunan-Keningau Akan Dibina

KENINGAU, 12 Dis : Sebuah jambatan kekal akan dibina di jalan menghubungkan Tambunan-Keningau berdekatan Kampung Liau Laut, dekat sini, dalam tempoh tiga bulan akan datang, kata Timbalan Menteri Kerja Raya Datuk Arthur Joseph Kurup.

Beliau berkata kos pembinaan masih dalam kajian dan usaha membina jambatan kekal yang boleh menampung hingga 60 tan itu adalah langkah jangka panjang bagi memastikan kejadian tanah runtuh di kawasan tersebut tidak berulang sekali gus memudahkan pergerakan penduduk ke daerah berhampiran.

Arthur berkata jalan menghubungkan Tambunan-Keningau di kampung itu sudah dua kali runtuh susulan hujan lebat pada September dan November lepas, namun sebuah jambatan bailey telah dibina buat sementara waktu sebagai laluan alternatif penduduk untuk ke kawasan terbabit.

“Jambatan bailey ini hanya langkah sementara kerana walaupun boleh dibina dalam masa singkat tetapi ia hanya satu lorong dan had muatan hanya lapan tan sahaja. Justeru, kita akan mencari peruntukan secara Arahan Kerja yang dikhaskan untuk kerja-kerja bencana bagi membina jambatan kekal.

“Sekiranya semua berjalan dengan baik, kita menjangkakan kerja membina jambatan baru boleh dimulakan dalam masa tiga bulan dan setelah itu dijangka mengambil masa selama 18 bulan untuk disiapkan. Diharap ini akan dapat menyelesaikan masalah tanah runtuh atau jalan terputus di sini,” katanya ketika ditemui pemberita selepas meninjau jalan runtuh di kawasan tersebut hari ini.

Turut hadir Pembantu Menteri Kerja Raya Sabah Datuk Robert Tawik dan Pengarah Jabatan Kerja Raya Sabah Ali Ahmad Hamid.

Sementara itu, Arthur berkata Kementerian Kerja Raya telah mewujudkan jawatankuasa yang akan bertanggungjawab untuk memantau semua jalan-jalan Persekutuan di negeri ini serta keadaan cerun terutama ketika musim tengkujuh.

Beliau berkata kementerian itu juga mempunyai pasukan tindak balas pantas yang akan bekerjasama dengan syarikat-syarikat konsesi untuk memastikan kerja-kerja kecemasan dilakukan sekiranya terdapat kejadian seperti tanah runtuh.

“Selain itu, kita juga menyediakan peruntukan bagi membuat kajian cerun khususnya di Sabah melibatkan jalan-jalan Persekutuan untuk memastikan struktur cerun di sepanjang jalan akan berada dalam keadaan baik sekali gus mengurangkan risiko tanah runtuh di masa akan datang,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 96 Kes Pulih & Discaj Hari Ini, Tiada Kematian Dilaporkan – KKM

PUTRAJYA: Kementerian Kesihatan (KKM) melaporkan terdapat sebanyak 67 kes positif baharu COVID-19 setakat hari ini, menjadikan jumlah keseluruhan kes berjumlah 6,656 kes.

Ketua Pengarah Kesihatan, Datuk Dr. Noor Hisham Abdullah berkata, 49 kes daripadanya melibatkan warga asing.

Angka tersebut menjadikan jumlah kes aktif setakat ini adalah sebanyak 1,535 kes.

Sementara itu, sebanyak 96 kes pulih baharu dan dibenarkan discaj direkodkan, menjadikan jumlah pulih terkini sebanyak 5,025 kes bersamaan 75.5 peratus.

Dalam pada itu, tiada kematian baharu dilaporkan, menjadikan jumlah kumulatif kematian COVID-19 kekal 108 kes, bersamaan 1.62 peratus daripada keseluruhan kes.


Pembangkang Sabah Persoal Notis Mengejut Tutup Tiga Kompleks Beli-Belah Di KK

KOTA KINABALU: Pemimpin PKR dan DAP di Sabah mempersoal keputusan Majlis Keselamatan Negara (MKN) mengumumkan penutupan beberapa pusat membeli-belah secara mengejut, semalam.

Ketua Penerangan PKR Sabah, Razeef Rakimin berkata, keputusan terburu-buru yang diambil kerajaan itu bakal “membunuh” peniaga dalam usaha memulihkan ekonomi, lebih-lebih lagi pada ambang Aidilfitri.

”Ramai peniaga terjejas sepanjang pelaksanaan perintah kawalan pergerakan (PKP) sejak Mac tahun lalu dan ramai pekerja runcit hilang pekerjaan kerana tidak mampu ditampung oleh majikan atau majikan ‘gulung tikar’.

”Sambutan Aidilfitri merupakan peluang terbaik untuk peniaga memulihkan perniagaan mereka dan bangkit daripada krisis ekonomi yang melanda lebih setahun lepas.

”Pengumuman penutupan premis perniagaan yang terburu-buru ini akan merencatkan usaha peniaga memulihkan ekonomi serta akan ‘membunuh’ perniagaan mereka apatah lagi pada ambang Aidilfitri yang sepatutnya menjadi peluang terbaik untuk meraih lebih pendapatan serta menutup kerugian yang dialami sepanjang pandemik Covid-19,” katanya dalam kenyataan.

Razeef turut mempersoalkan kriteria kesemua premis atau lokasi yang disenaraikan dalam sistem amaran awal kerajaan atau Hotspots Identification for Dynamic Engagement (HIDE) yang bukan kluster penyebaran Covid-19.

”Di Sabah, lokasi atau premis yang terlibat adalah pusat membeli-belah Centre Point, Suria Sabah dan Kompleks Karamunsing.

“Para peniaga yang berniaga di Centre Point dan Kompleks Karamunsing kebanyakannya bukanlah perniagaan besar dan berjenama mewah, tetapi lebih kepada perniagaan kecil dan menjual barangan mampu milik.

”Pada Januari lalu saya ada melakukan lawatan ke beberapa premis perniagaan di pusat membeli-belah ini untuk bertemu dengan peniaga dan ramai di antara mereka terkesan, tidak terkecuali juga ada yang terpaksa ‘gulung tikar’.

“Mereka juga menyatakan keyakinan memulihkan ekonomi perniagaan mereka menjelang Aidilfitri tahun ini.

”Saya yakin penutupan premis perniagaan walau hanya tiga hari pada ambang Aidilfitri akan merencatkan proses pemulihan ekonomi serta bakal ‘membunuh’ beberapa premis kecil yang mengharapkan keuntungan jualan Hari Raya,” katanya.

Sementara itu Ketua Pemuda DAP Sabah, Phoong Jin Zhe berkata, notis penutupan tiga pusat beli-belah di Kota Kinabalu sangat mengejut dan tidak patut.

Katanya, tindakan MKN mengeluarkan notis pada jam 11.20 malam terlalu melulu dan tidak memberi peluang langsung kepada peniaga untuk bersedia.

”Mana boleh macam ini, pusat membeli-belah dan perniagaan mesti kelam kabut dan bingung, langsung tiada masa bersedia.

”Memang saya sokong usaha untuk putuskan rangkaian Covid-19, tetapi janganlah buat notis pada saat akhir.

“Lebih melampau, pada mulanya menteri mengatakan HIDE cuma untuk pantau sahaja, bukannya tutup.

”Tapi pagi semalam, menteri beritahu tutup dengan serta merta. Lepas itu tidak sampai satu hari, ‘U-turn’ beritahu berkuat kuasa 10 Mei.

“Apabila saya mendapatkan respons daripada MKN Sabah, mereka beritahu belum ‘finalized’ pula. Rakyat bingung,” katanya di Facebook semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah tahan lebih 13,000 pesalah dadah

LABUAN, 25 Feb – Kontinjen polis Sabah menahan 13,914 individu bagi pelbagai kesalahan di bawah Akta Dadah Berbahaya 1952 dan Akta Racun 1952 tahun lepas, berbanding 10,894 orang pada 2017, peningkatan 27.72 peratus.

Menurut Pesuruhjaya Polis Sabah Datuk Omar Mammah, Jabatan Siasatan Jenayah Narkotik merampas 201.9 kilogram syabu, lima kg ganja, 411.69gm ketamin, 351 pil ekstasi dan enam kg daum ketum.

Beliau berkata jabatan itu juga menahan 71 pengedar dadah di bawah Akta Dadah Berbahaya (Langkah-Langkah Pencegahan Khas) 1985, sebahagian daripada mereka dikenakan perintah sekatan dan tahanan di pusat pemulihan mental.

“Susulan penahanan itu, kami menyita aset pengedar dadah bernilai RM14.8 juta di bawah Akta Dadah Berbahaya (Pelucuthakan Harta) 1988, iaitu RM5.4 juta pada 2018 dan RM9.4 juta pada 2017.

“Rampasan itu berjaya melumpuhkan sindiket dadah di Sabah,” katanya pada sidang media selepas melancarkan Op Sarang peringkat negeri di Ibu Pejabat Polis Daerah Labuan di sini hari ini.

Omar berkata antara Januari hingga 21 Feb tahun ini, 2,299 individu ditahan atas pelbagai kesalahan di bawah Akta Dadah Berbahaya 1952 dan Akta Racun 1952.

“Daripada jumlah itu, 168 ditahan bagi kesalahan mengedar dadah dan disiasat mengikut Seksyen 39B, Seksyen 39A (2) dan 39A (1) Akta Dadah Berbahaya 1952,” katanya.

Beliau berkata rampasan syabu bagi tahun 2019 setakat ini adalah yang tertinggi dengan 3.9kg, diikuti daun ketum (enam kg).

Omar berkata polis Sabah sedar mengenai penyalahgunaan daun ketum yang semakin menjadi-jadi di Sabah, yang berasal dari Semenanjung Malaysia.

Beliau berkata dianggarkan kira-kira 60 peratus mereka yang terlibat dalam penyalahgunaan dadah dan pengedaran adalah rakyat tempatan dan selebihnya pendatang tanpa izin dan warga asing.

Sementara itu, dalam Op Sarang di Labuan, Omar berkata 68 orang diperiksa termasuk seorang wanita.

“Daripada jumlah itu, kami menahan 7 orang dan membuka kertas siasatan bagi kesalahan dadah di bawah Seksyen 39A (1), Seksyen 12 (2) dan Seksyen 15 (1)(A) Akta Dadah Berbahaya 1952, dengan merampas 11.08gm syabu,” katanya.

Beliau berkata operasi tiga jam itu yang diadakan sejak 4 pagi hingga 7 pagi tadi, membabitkan anggota dari Agensi Antidadah Kebangsaan (AADK), Jabatan Imigresen, Jabatan Pendaftaran Negara dan pihak berkuasa tempatan.


Najib Terima RM2.973 Bilion Daripada 1MDB – Pendakwaan

KUALA LUMPUR: Mahkamah Tinggi di sini diberitahu bekas Perdana Menteri, Datuk Seri Najib Tun Razak menerima sejumlah wang yang besar RM2.973 bilion daripada 1Malaysia Development Berhad (1MDB) dalam akaunnya tanpa sebarang justifikasi komersial atau perniagaan.

Timbalan Pendakwa Raya, Muhammad Saifuddin Hashim Musaimi dalam hujahnya berkata, perkara itu didedahkan pegawai penyiasat pengubahan wang haram Superintendan Foo Wei Min perpindahan wang dari 1MDB ke akaun Ambank Najib bernombor 9694 dilakukan dalam tiga peringkat dan Asisten Komisioner D Rajagopal mengenal pasti peringkat pertama dan kedua.

“Jejak wang terperinci dijalankan ke atas akaun Najib mendapati pergerakan wang dari Good Star membabitkan AS$120 juta (RM369,029,514) dalam lima transaksi antara tahun 2011 dan 2012.

“Peringkat (kedua) Aabar sebanyak AS$170 juta (RM523,389,779.96) melalui enam transaksi antara tahun 2011 dan 2012 dan peringkat (ketiga) Tanore sebanyak AS$681 juta (RM2,081,476,926) dipindahkan melalui dua transaksi pada tahun 2013.

“Menerapkan kaedah penilaian kewangan ‘masuk dahulu, keluar dahulu’ pada akaun Ambank Najib, jejak wang itu menunjukkan sejumlah RM2,973,896,219.96 yang diterima Najib dalam akaun 9694, dikembalikan ke akaun Tanore sebanyak RM2,034,350,000.

Wang baki RM939,546,219.96 dalam akaun 9694 Najib dipindahkan untuk dibelanjakan oleh bekas PM dalam empat kategori yang besar,” katanya pada pendengaran permohonan pendakwaan bagi pelucutan hak RM114,164,393.44 dan barang kemas dirampas dari premis milik Obyu Holdings Sdn Bhd yang didengar di hadapan Hakim Datuk Muhammad Jamil Hussin.

Pihak pendakwaan memfailkan permohonan pelucutan hak terhadap Obyu Holdings untuk melucutkan barangan tersebut termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.

Wang dan barang kemas itu dirampas oleh pihak berkuasa kerana didakwa mempunyai kaitan dengan skandal dana 1MDB.

Najib dan UMNO adalah pihak ketiga dalam permohonan itu.

Muhammad Saifuddin berkata, dalam kes UMNO, tuntutan mereka mengenai wang tunai yang dirampas adalah derma politik, jelas tidak masuk akal kerana bagi seseorang yang menafikan mempunyai pengetahuan atau kaitan dengan wang itu, kini mengemukakan tuntutan sebagai pemilik sebenar.

“Tuntutan yang dikemukakan Najib dan UMNO yang wang tunai dirampas adalah sumbangan politik adalah alasan lemah berbanding bukti menunjukkan sebaliknya.

“Tidak ada apa pun yang dapat dilakukan untuk menutup kesalahan daripada wang tunai yang dirampas,” katanya.

Peguam Tan Sri Muhammad Shafee Abdullah mewakili Najib manakala peguam Datuk Hariharan Tara Singh mewakili UMNO.

Mahkamah menangguhkan kes itu pada 11 dan 15 Mac ini untuk mendengar penghujahan Muhammad Shafee dan Hariharan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuba bunuh diri dengan toreh tangan

TIDAK tahan diejek, penuntut perempuan cuba membunuh diri dengan menoreh tangannya menggunakan benda tajam di sebuah kampus Institusi Pengajian Tinggi Awam (IPTA), Kota Kinabalu kelmarin.

Penuntut berusia 19 tahun itu dikatakan tertekan apabila diejek rakannya kerana dipercayai tidak menyiapkan kerja kumpulan.

Dia yang tidak tahan dengan ejekan rakannya itu bertindak menoreh tangan kirinya dengan mata pengasah pensil jam 9 malam.

Beberapa rakan kampusnya yang menyedari kejadian itu segera menghantar penuntut itu ke Bahagian Kecemasan Hospital Wanita dan Kanak-Kanak Sabah (HWKKS) di Likas untuk rawatan lanjut.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan mengenai kejadian dan berkata, siasatan masih dijalankan.

“Penuntut itu sudah sedarkan diri dan siasatan masih dijalankan.

“Kes disiasat mengikut Seksyen 309 Kanun Keseksaan atas kesalahan cubaan membunuh diri,” katanya. – Harian Metro


ADUN Sebatik Mohon Segerakan Bekalan Air Untuk Kawasan Pedalaman

TAWAU, 12 Okt : Ahli Dewan Undangan Negeri (DUN) Sebatik Hassan A Ghani Pg Amir memohon kerajaan supaya menyegerakan usaha untuk menyalurkan bekalan air bersih kepada penduduk di kawasan pedalaman DUN itu.

Beliau berkata ini kerana masih ada rakyat di kawasan DUN Sebatik yang terpaksa bergantung penuh dengan sumber air dari sungai berdekatan untuk melakukan rutin harian termasuk mandi dan mencuci pakaian yang mendedahkan penduduk kepada serangan haiwan liar.

“Jika nasib tidak baik, penduduk berdepan ancaman buaya ketika mendapatkan keperluan asas ini, seperti kes pada Ahad lepas seorang wanita ditemukan maut diserang buaya ketika mandi di sungai bersama neneknya di Kampung Serudung Laut.

“Justeru kita berharap perkara ini diberi perhatian serius dan segera ditangani kerana ia menghantui penduduk, tragedi diserang buaya ketika turun ke sungai bagi melakukan rutin harian bukan pertama kali berlaku di Kalabakan,” katanya dalam kenyataan hari ini.

Hassan berkata isu bekalan air bersih di DUN Sebatik itu sudah disuarakan kepada kerajaan negeri dan bahaya serangan buaya berkenaan boleh dijadikan iktibar bagi menyegerakan bekalan air bersih ke kawasan tersebut.

Sementara itu katanya Kampung Serudung dalam proses permohonan untuk diwartakan sebagai Kampung Sejahtera di bawah Kementerian Pembangunan Luar Bandar (KPLB) bagi membolehkan kampung itu dibangunkan dengan lebih baik. – BERNAMA


Dua Artis Tempatan Bakal Bertanding PRN Sabah

KOTA KINABALU: Sekurang-kurangnya dua artis tempatan Sabah bakal menguji ‘populariti’ masing-masing pada Pilihan Raya Negeri (PRN) Sabah, 26 September ini.

Seorang pernah popular di seluruh negara dengan lagu berirama Kadazandusun, ‘Anak Kampung’, manakala seorang lagi popular dengan lagu rancak ‘Macam Di KK.’

Penyanyi Anak Kampung, Jimmy Palikat, memilih bertanding sebagai calon Bebas di kerusi Dewan Undangan Negeri (DUN) Tambunan, manakala penyanyi Macam Di KK, Janrywine J Lusin dicalonkan Parti Liberal Demokratik (LDP) di Kawang.

Ketika dihubungi, Jimmy, 42, berkata, beliau mahu beralih bidang sebagai ahli politik untuk menyumbang sesuatu yang lebih besar kepada masyarakat, khususnya di Tambunan.

“Saya mahu menawarkan diri selaku orang muda untuk membangunkan Tambunan ke tahap yang lebih baik berbanding sekarang kerana apa yang ada di Tambunan ketika ini tidak banyak beza 10 tahun atau 20 tahun lalu,” katanya.

Kerusi Tambunan disandang Presiden Parti Solidariti Tanah Airku (STAR) yang juga Timbalan Menteri Pelancongan, Seni dan Budaya, Datuk Dr Jeffrey Kitingan selepas merampas daripada abangnya, Tan Sri Joseph Pairin Kitingan (PBS-BN) pada pilihan raya umum (PRU) 2018.

Sementara itu, Janrywine membuat keputusan menerima tawaran LDP untuk menjadi calon sebagai landasan untuk memperjuang nasib golongan artis tempatan Sabah.

Katanya, artis atau orang seni di Sabah berdepan pelbagai kekangan dan cabaran untuk meneruskan kehidupan menerusi bidang seni terutama dalam situasi pandemik Covid-19 sekarang.

Janrywine, 42, yang juga Presiden Pertubuhan Orang Seni Tempatan Sabah (POSTS) berkata, idea untuk membela nasib artis Sabah menerusi perjuangan politik timbul selepas merasai kesukaran terpaksa berjuang sendiri dalam industri hiburan.

“Saya mahu menjadi suara kepada golongan artis di DUN untuk membela nasib mereka dan saya akan mencadangkan agar satu kementerian khusus diwujudkan untuk bidang seni jika menang dalam PRN nanti.

“Selama ini, golongan artis seperti saya tidak dipedulikan, malah kami dikekang dengan pelbagai kerenah birokrasi apabila memohon lesen yang berkaitan dengan aktiviti hiburan,” katanya.

Bagaimanapun, katanya beliau tetap tidak melupakan tanggungjawab membela nasib rakyat di Kawang jika diberi kemenangan untuk menjadi wakil mereka di DUN.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Wanita, Enam Lelaki Dipanggil Kes Minum Arak Di PKRC

KOTA KINABALU: Polis memanggil dua wanita dan enam lelaki yang terbabit dalam isu minum minuman keras di sebuah Pusat Kuarantin dan Rawatan Covid-19 Berisiko Rendah (PKRC) di sini, baru-baru ini.

Ketua Polis Daerah Kota Kinabalu, Asisten Komisioner Habibi Majinji berkata, ia bagi membantu siasatan sebelum diserahkan kepada Timbalan Pendakwa Raya (DPP) bagi mendapatkan arahan pertuduhan mengikut Seksyen 504 Kanun Keseksaan.

“Kes itu turut disiasat mengikut Seksyen 233 Akta Komunikasi dan Multimedia 1998 dan Peraturan-Peraturan Pencegahan Penyakit Berjangkit No.9 2020.

“Kami memandang serius kejadian seperti ini dan siasatan menyeluruh akan dilakukan termasuk bagaimana minuman keras itu dibawa ke situ,” katanya.

Sebelum ini, tular rakaman video menunjukkan sekurang-kurangnya lapan individu terbabit dalam aktiviti minum minuman keras di pusat berkenaan.

Video berdurasi 12 saat itu memaparkan seramai enam lelaki dan dua wanita sedang memegang tin minum arak jenis bir.

Sementara itu, Habibi berkata, seramai 29 individu dikenakan kompaun selepas didapati ingkar pematuhan prosedur operasi standard (SOP) sepanjang Perintah Kawalan Pergerakan (PKP) di daerah ini, sejak 13 Januari lalu.

Beliau berkata, antara kesalahan dikesan adalah berkumpul tanpa penjarakan fizikal dan tidak memakai pelitup muka di tempat awam.

Menurutnya, polis turut mengarahkan 300 kenderaan berpatah balik di dua Sekatan Jalan Raya (SJR) di sempadan daerah ini.

“Ia bagi menghalang pengguna jalan yang tidak mempunyai alasan kukuh meneruskan perjalanan rentas daerah.

“Semua pengguna jalan raya itu diarahkan berpatah balik berdasarkan alamat pada kad pengenalan pemandu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Paralimpik Tokyo: Ziyad Menang Pingat Emas, Pecah Rekod Dunia

KUALA LUMPUR: Muhammad Ziyad Zolkefli membuktikan kehadirannya di bumi Tokyo bukan ‘biasa-biasa’ apabila berjaya mempertahankan pingat emas yang dimenangi lima tahun lalu di Rio pada Paralimpik Tokyo kali ini.

Lebih manis, Ziyad melakukannya dengan penuh bergaya apabila memecahkan rekod dunia selepas melakukan lontaran 17.94 meter (m) sekali gus memperbaharui rekod dunia miliknya sendiri 17.29m yang dilakukan pada Kejohanan Olahraga Para Dunia 2017 di London.

Balingan emas itu dilakukan Ziyad pada percubaan ketiga namun percubaan keempat 17.62 juga tidak mampu ditandingi peserta lain pada aksi yang berlangsung di Stadium Olimpik itu.

Ziyad juga sebenarnya sudah memecahkan rekod dunia miliknya seawal balingan pertama lagi dengan 17.31m.

Kejayaan itu pastinya memberi kepuasan kepada Ziyad yang selepas dapat menewaskan peserta dari Ukraine, Maksym Koval yang sekadar berpuas hati dengan pingat perak apabila melakukan balingan 17.34m pada percubaan ketiga.

Koval mencetuskan resah kepada Ziyad sebelum ini apabila berjaya meraih emas di Kejohanan Olahraga Para Dunia yang berlangsung di Dubai pada 2019 dengan catatan 17.11m manakala Ziyad ketika itu berada di tempat kedua, 17.03m.

Gangsa milik rakan sepasukan Koval, Oleksandr Yarovyi yang melakukan balingan terbaik 17.30 pada percubaan ketiga sekali gus catatan peribadi terbaik untuknya.

Emas yang diraih Ziyad itu juga pastinya cukup bermakna kepada seluruh rakyat Malaysia hari ini sempena menyambut Hari Kebangsaan yang ke-64.


Wanita asing ditahan seludup masuk arak di Tawau

TAWAU – Pasukan Polis Marin (PPM) Tawau menahan seorang wanita dan merampas 268 botol minuman keras bernilai RM8,360 dipercayai diseludup masuk dari Filipina, dalam satu operasi di sebuah rumah di tepi sungai kampung Titingan, malam tadi.

Komander PPM Wilayah 4 Sabah, Mohamad Pajeri Ali berkata suspek berusia 46 tahun itu, yang juga warga asing, ditahan pada pukul 7.30 malam.

“Anggota PPM yang membuat pemeriksaan di rumah suspek menemukan 100 botol minuman keras,” katanya dalam satu kenyataan di sini, hari ini.

Mohamad Pajeri berkata, wanita  berkenaan bersama barang rampasan dibawa ke pejabat Pasukan Polis Marin Tawau untuk tangkapan di bawah Akta Kastam dan Akta Imigresen. – Bernama


Semak Nasihat Perjalanan Sebelum Ke Wuhan

KOTA KINABALU: Semua pelancong disaran agar menyemak nasihat perjalanan yang dikeluarkan Syarikat Penerbangan AirAsia berikutan pembatalan sementara penerbangan dari Kota Kinabalu-Wuhan dan sebaliknya sehingga 28 Januari ini.

Timbalan Ketua Menteri Datuk Christina Liew memberi peringatan itu berikutan nasihat perjalanan yang dikeluarkan AirAsia pagi tadi.

“Keselamatan pelancong sentiasa diutamakan. Ambil langkah pencegahan demi kebaikan masing-masing.

“Saya menasihatkan pelancong agar sentiasa mengambil berat tentang pengumuman yang dikeluarkan oleh kerajaan dan pihak berkuasa kesihatan,” katanya dalam satu kenyataan, di sini hari ini.

Menteri Pelancongan, Kebudayaan dan Alam Sekitar mengeluarkan kenyataan itu setelah AirAsia mengumumkan pembatalan semua penerbangan dari Kota Kinabalu, Bangkok dan Phuket ke Wuhan, China sehingga 28 Januari ini.

AirAsia dalam satu kenyataan memaklumkan, langkah itu diambil berdasarkan nasihat dan peraturan yang dikeluarkan pihak berkuasa kesihatan tempatan dan global, termasuk Pertubuhan Kesihatan Dunia (WHO).

Bagi penumpang AirAsia yang kini berada di Wuhan, mereka dinasihatkan supaya mematuhi pengumuman yang dibuat kerajaan China serta perlu menghubungi kedutaan negara masing-masing di situ.


Pub, Kelab Malam, Disko Dan Kasino Bukan Kawasan Larangan Merokok

Twitter Kementerian Kesihatan Malaysia Putrajaya atau KKM Putrajaya sebentar tadi memuat naik satu tweet yang menjelaskan bahawa pusat hiburan bukan merupakan kawasan larangan merokok.

”Pub, kelab malam, disko dan kasino tidak termasuk di bawah peraturan baharu larangan merokok yang dikuatkuasakan 1 Jan 2019 yang lalu kerana bukan dilesenkan sebagai tempat makan,” kata tweet tersebut.

Pub, Kelab malam, disko dan kasino tidak termasuk di bawah peraturan baharu larangan merokok yang dikuatkuasakan 1 Jan 2019 yang lalu kerana bukan dilesenkan sebagai tempat makan.343:13 PM – Jan 9, 2019Twitter Ads info and privacy39 people are talking about thisTwitter Ads info and privacy

m i Q a i l a@ohsomnana · 2hReplying to @KKMPutrajaya

Hi sekiranya pusat karaoke dlm pusat beli belah, secara automatik ia kaw. larangan merokok. Jika lokasi di rumah kedai, penguatkuasaan peraturan ini bergantung kpd lesen yg dikeluarkan PBT. Peraturan baharu ini hanya sah terpakai bagi premis yg dilesenkan kedai makan/restoran.34:02 PM – Jan 9, 2019Twitter Ads info and privacySee KKMPutrajaya’s other TweetsTwitter Ads info and privacy

Kenapa tidak? Pub dan bars juga menjual makanan. @DrDzul kata tempat tersebut tempat awam yang mesti dikenakan penguatkuasaan yang sama. https://www.kinitv.com/video/67442O74  (P/s: jangan lupa pusat karaoke)

Penguatkuasaan peraturan ini hanya sah terpakai kpd premis yang dilesenkan sbg tempat makan.13:58 PM – Jan 9, 2019Twitter Ads info and privacySee KKMPutrajaya’s other TweetsTwitter Ads info and privacy

Sebelum ini, kerajaan melalui KKM mengumumkan bahawa semua premis tempat makan merupakan kawasan larangan merokok, shisha dan rokok elektronik seperti vape dan nano stick bermula 1 Januari 2019 dalam lingkungan jarak 3 meter daripada kedai.

Penguatkuasaan premis tempat makan sebagai kawasan larangan merokok menjadikan keseluruhan 24 zon larangan merokok, antaranya adalah hospital, taman awam, pengangkutan awam dan mana-mana premis kerajaan.


Hajiji Terima Watikah Pelantikan KM Sabah, Angkat Sumpah Esok

KOTA KINABALU: Pengerusi Perikatan Nasional (PN) Sabah, Datuk Seri Hajiji Noor mengesahkan menerima watikah bagi menghadiri istiadat mengangkat sumpah sebagai Ketua Menteri Sabah ke-16.

Watikah itu diserahkan Yang Dipertua Negeri Sabah, Tun Juhar Mahiruddin di Istana Negeri.

“Syukur alhamdulillah, Tuan Yang Terutama menjemput saya untuk memaklumkan saya akan pelantikan Ketua Menteri Sabah.“(Istiadat) mengangkat sumpah akan dilakukan jam 10 pagi, Selasa.

Selain itu, Tun Juhar juga bagi watikah pelantikan kepada saya,” katanya kepada pemberita pada Isnin.

Terdahulu, Hajiji dipanggil menghadap Tun Juhar pada jam 4 petang.Pertemuan Hajiji dan Tun Juhar itu berlangsung selama satu jam.

Terdahulu, Gabungan Rakyat Sabah (GRS) menamakan Hajiji sebagai calon Ketua Menteri Sabah.

Pada Pilihan Raya Negeri Sabah Ke-16, GRS yang dianggotai PN, Barisan Nasional (BN) dan Parti Bersatu Sabah (PBS) menang 38 kerusi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Sabah Gagalkan Cubaan Seludup Barangan Bersubsidi Lebih RM500,000

KOTA KINABALU: Pasukan Gerakan Am (PGA) merampas pelbagai barangan bersubsidi bernilai RM521,017 yang cuba diseludup di Kampung Cenderamata, Jalan Batu Sapi, Sandakan, semalam.

Operasi yang diketuai Pegawai Pemerintah Batalion 20 PGA Beluran, Asisten Komisioner Mohamed Rafiq Mohamed Mutafa itu dijalankan pada 12.30 tengah hari berdasarkan maklumat risikan.

Komander Briged PGA Sabah, Senior Asisten Komisioner Abdul Rani Alias berkata, setibanya pasukan operasi di lokasi mendapati sekumpulan enam lelaki dalam keadaan mencurigakan sedang memindahkan petrol ke sebuah kapal besi berdekatan.

Katanya, menyedari kehadiran pihak berkuasa, kumpulan lelaki terbabit cuba melarikan diri, namun berjaya ditahan.

“Hasil pemeriksaan lanjut mendapati kumpulan lelaki berkenaan sedang menjalankan aktiviti pemindahan minyak petrol ke kapal di laut.

“Semua minyak berkenaan dipindahkan daripada beberapa tong berkapasiti 200 liter yang berada di atas dua lori sambil diperhatikan oleh tonto di kawasan berkenaan,” katanya ketika dihubungi, hari ini.

Abdul Rani berkata, pemeriksaan lanjut di atas kapal menemukan sebanyak 44 tong gas, 95 kotak minyak masak dan beberapa hos yang disalurkan ke dalam tangki kapal.

Katanya, pemeriksaan dokumentasi juga mendapati semua lori yang digunakan membawa minyak petrol tidak mempunyai kebenaran untuk mengangkut bahan api.

“Manakala lesen bagi kapal yang dikeluarkan oleh Kementerian Perdagangan Dalam Negeri dan Hal Ehwal Pengguna (KPDNHEP) sudah tamat tempoh hampir setahun yang lalu.

“Semua enam individu berusia 24 hingga 42 tahun termasuk seorang warga asing ditahan untuk tindakan lanjut,” katanya.

Katanya, kes disiasat mengikut Seksyen 21 Akta Kawalan Bekalan 1961 dan Peraturan 3 (1) Peraturan -Peraturan Kawalan Bekalan 1974. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Dia Mahu Bayar Pakai Apa? Taik ayam!’ – Pasangan Ini Saman Ayam Kerana Rimas Dengan Kokokannya Setiap Pagi

Sepasang suami isteri memfailkan saman terhadap seekor ayam jantan kerana rimas dengan bunyi kokokan haiwan itu setiap pagi.

Difahamkan, Jean-Louis Biron dan Joella Andrieux, membina sebuah pusat hiburan di Saint-Pierre-d’Oleron, Paris. Setelah 15 tahun kemudian, mereka menutup perniagaan itu dan menjadikannya sebagai rumah persendirian.

Salah satu alasan pasangan itu memilih Saint-Pierre adalah kerana ketenangannya.

Tetapi pada tahun 2017, bermulanya ‘perang’ di antara mereka dengan pemilik ayam itu, Corrine Fesseau yang sudah menetap di kampung itu sejak 35 tahun lalu. Ayam jantan bernama Maurice itu sememangnya dikenali di perkampungan itu, malah kokokannya pada setiap pagi tidak ubah seperti jam loceng untuk mengejutkan penduduk di sekitar.

Tetapi bagi pasangan itu, kokokan Maurice merimaskan mereka yang membawa kepada punca pertengkaran dua pihak terbabit sehingga melibatkan perundangan.

Fesseau menegaskan, Maurice hanya menjalankan tugasnya setiap hari. “Ini amat tidak masuk akal jika mereka meminta agar ayam jantan di kampung ini tidak berkokok pada waktu pagi,” katanya.

Tindakan pasangan itu menimbulkan kemarahan pemilik haiwan yang lain di kampung itu lalu nekad berkumpul di luar mahkamah untuk memberi sokongan kepada Fesseau dan Maurice.

Bagaimanapun, pasangan itu serta Maurice dilaporkan tidak hadir ke mahkamah pada hari berkenaan.

Kes masih berlangsung dan keputusan akhir kes akan dibuat pada September depan.


Kerap Main Game Dalam Gelap Sebelum Tidur, Wanita Ini Disahkan Buta Sebelah Mata

Seorang wanita di China disahkan menghidap glaukoma pada usia 29 tahun kerana terlalu ketagih bermain permainan video di telefon pintar dengan rakannya setiap malam sebelum tidur.

Glaukoma adalah penyakit saraf mata progresif dan boleh berkembang serius seiring usia dan menyebabkan buta kekal jika tidak dikawal. Ia bukan sebarang penyakit, malah diwarisi daripada keturunan dan tidak boleh diubati.

Menurut laporan Oriental Daily, wanita itu dan rakannya selalu bermain bersama setiap malam.

Pada awalnya, dia hanya menetapkan untuk bermain satu pusingan sebelum tidur, tetapi apabila skuad mereka tewas, rakannya memujuk untuk bermain lagi sehingga jam 2 atau 3 pagi.

Satu hari selepas berjaga sepanjang malam bermain permainan kegemarannya itu, apabila bangun pada waktu pagi dia mendapati matanya tidak dapat dibuka dan terasa sakit.

Keadaan itu menyebabkan dia ketakutan dan berhenti bermain permainan video itu untuk beberapa hari dan merawat matanya menggunakan kaedahnya sendiri.

Selepas pulih, dia kembali bermain permainan video itu tetapi tidak berlanjutan sehingga ke jam 3 pagi.

Malangnya, mata kanan wanita itu menjadi merah teruk sehingga mata putihnya tidak lagi kelihatan.

Dia segera pergi berjumpa dengan doktor yang kemudian mengesahkan dia menghidap glaukoma.

Zhu, Timbalan Pengarah Jabatan Ophthalmologi hospital berkata, tabiat menggunakan telefon pintar untuk bermain permainan video, melayari aplikasi media sosial, membaca novel dan pelbagai lagi aktiviti di dalam suasana gelap sebelum tidur boleh memudaratkan mata.

Penggunaan telefon bimbit untuk masa yang lama di dalam persekitaran yang gelap akan menyebabkan mata kering, bengkak dan letih.

Ini kerana otot-otot ciliary (otot di mata yang membolehkan lensa mengubah bentuk untuk memfokus) berubah secara paksa yang boleh menyebabkan kerosakan saraf optik.

Dalam masa yang sama, bekalan darah ke mata juga terhad, menyebabkan tekanan intraokular meningkat, mengakibatkan glaukoma dan boleh menyebabkan buta.

Sumber: Oriental Daily, World of Buzz


Bayaran Keropok Punca Pergaduhan Hingga Menyebabkan Kematian Di Sebuah Kedai Runcit Di Kampung Petagas

Kota Kinabalu: Salah faham mengenai bayaran keropok dikenalpasti punca pergaduhan hingga menyebabkan kematian di hadapan sebuah kedai runcit di Kampung Petagas, Putatan, di sini hingga menyebabkan satu kematian, Isnin lalu.

Pesuruhjaya Polis Sabah, Datuk Omar Mammah, berkata hasil siasatan mendapati anak mangsa bersama cucunya yang berusia 6 tahun pergi ke kedai runcit milik dua suspek warga Pakistan itu untuk membeli keropok.

Katanya, selepas membayar dua keropok bernilai RM4.50 kepada suspek pertama dan terus beredar pulang, namun ketika dalam perjalanan, mereka menyedari keropok berkenaan tidak mencukupi dan kembali semula ke kedai sama.

“Mangsa membeli sebungkus lagi keropok dan memasukkan keropok itu ke dalam plastik sama, namun pembayaran dibuat kepada suspek kedua.

“Bagaimanapun, ketika keluar daripada kedai, suspek pertama tersalah faham dan menyangka mangsa mencuri keropok itu. Akibatnya, tercetus pergaduhan antara mangsa dan kedua-dua suspek,” katanya pada sidang media di Ibu Pejabat Kontinjen (IPK) Sabah, di sini hari ini.

Dalam kejadian Isnin lalu, Abdul Shukur Abdullah, 57, meninggal dunia akibat kecederaan teruk dialaminya selepas dibelasah dua lelaki warga asing di hadapan sebuah kedai runcit.

Malah, anak lelakinya yang berusia 31 tahun patah kaki dan tangan selepas dibelasah kedua-dua suspek.

Omar ketika mengulas lanjut, berkata menyedari kejadian itu, mangsa terus bergegas ke lokasi kejadian untuk meleraikan pergaduhan, namun keadaan menjadi semakin tidak terkawal dan mangsa turut dibelasah.

Katanya, sebaik pergaduhan berjaya dileraikan, Abdul Shukur yang parah dihantar ke di Hospital Queen Elizabeth 1 (QEH1) sebelum disahkan meninggal dunia sehari selepas mendapatkan rawatan.

Omar turut mengesahkan susulan insiden pergaduhan itu, sebuah kereta jenis Proton Saga milik suspek kedua turut dibakar, namun polis masih menyiasat individu yang terbabit.

“Kedua-dua suspek warga Pakistan berusia 44 dan 30 tahun itu sudah direman sehingga esok untuk membantu siasatan. Kes yang sebelum ini disiasat mengikut Seksyen 147 Kanun Keseksaan kerana merusuh kini dipindah kepada Seksyen 302 Kanun Keseksaaan kerana membunuh.

“Mengikut laporan pihak hospital, punca kematian mangsa disahkan akibat pendarahan ‘Subarachnoid’ otak akibat trauma pada leher. Polis turut menyiasat insiden kebakaran kereta milik suspek mengikut Seksyen 435 Kanun Keseksaan kerana kesalahan khianat dengan api,” katanya. – Berita Harian


COVID-19: Perokok Berisiko Mendapat Komplikasi Lebih Teruk

KUALA LUMPUR: Jika mesej amaran bahaya merokok di kotak rokok tidak dapat memberi kesan secara menyeluruh, golongan perokok perlu berfikir banyak kali selepas ini bahawa mereka berisiko tinggi untuk mendapat komplikasi yang lebih teruk jika dijangkiti COVID-19.

Ia susulan analisa Kementerian Kesihatan (KKM) memaklumkan, jumlah kematian akibat COVID-19 terhadap individu merokok lebih tinggi, berbanding bukan perokok iaitu 17.6 peratus berbanding 12.1 peratus.

Justeru, perokok dinasihatkan, buang tabiat merokok dengan segera, amalkan pemakanan yang sihat demi kesihatan diri sendiri dan orang di sekeliling anda.

Sebelum penularan COVID-19, tabiat merokok sudah terbukti mengakibatkan pelbagai jenis penyakit dan boleh melemahkan sistem imuniti manusia, termasuk merosakkan paru-paru namun masih ada perokok tidak menghiraukan fakta itu.

Sedar atau tidak, merokok meningkatkan risiko terhadap jangkitan bakteria dan virus terutama ketika pandemik COVID-19 ketika ini, jadi pilihan di tangan anda.

Pertubuhan Kesihatan Sedunia (WHO) melalui kenyataan, baru-baru ini juga memaklumkan bahawa perokok adalah berisiko tinggi untuk mendapat komplikasi yang lebih teruk jika dijangkiti virus COVID-19.

Dalam pada itu, setelah hampir tiga bulan rakyat negara ini meneruskan rutin seharian dengan pematuhan terhadap Perintah Kawalan Pergerakan (PKP) dan Perintah Kawalan Pergerakan Bersyarat (PKPB), tidak dinafikan golongan bujang antara yang terkesan kerana tidak dapat bertemu keluarga tercinta di kampung halaman ekoran wabak COVID-19.

Memahami situasi itu, Menteri Kanan (Keselamatan) Datuk Seri Ismail Sabri Yaakob, berkata kebenaran rentas negeri bagi individu bujang untuk bertemu keluarga masih dibincangkan dan meminta golongan itu bersabar.

Tujuan kerajaan mengenakan arahan PKPB bukanlah untuk memudaratkan keadaan tetapi demi keselamatan rakyat keseluruhannya agar matlamat memutuskan rantaian virus COVID-19 di negara ini tercapai.

Menerusi info grafik yang dikongsi oleh Pusat Kesiapsiagaan dan Tindakan Cepat Krisis Kebangsaan (CPRC) KKM semalam, perkembangan terbaru itu menyaksikan hanya empat negeri yang masih kekal dengan zon hijau iaitu Terengganu, Perlis, Pulau Pinang dan Wilayah Persekutuan Labuan.

Setakat 12 tengah hari semalam, terdapat 57 kes positif COVID-19 dilaporkan dan daripada jumlah itu, 43 adalah kes membabitkan bukan warganegara, 10 kes import yang mendapat jangkitan di luar negara dan hanya empat kes penularan tempatan dalam kalangan warga tempatan.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Rempuh MPV Di Putatan

PENAMPANG: Akibat gagal memberhentikan motosikal bagi memberi laluan kepada kenderaan membuat pusingan-U, seorang penunggang motosikal maut, di sini kelmarin.

Dalam kejadian yang berlaku di Jalan Putatan pada 10 pagi itu, remaja lelaki berusia 22 tahun itu maut akibat merempuh sebuah kenderaan pelbagai guna (MPV) yang sedang membuat pusingan-U.

Ketua Polis Daerah Penampang, Deputi Superitendan Mohd Haris Ibrahim berkata, akibat rempuhan yang berlaku penunggang motosikal mengalami cedera parah dan dihantar ke Hospital Queen Elizabeth (HQE) sebelum disahkan meninggal dunia kira-kira 11 pagi kelmarin.

“Siasatan mendapati, pemandu kenderaan MPV datang dari arah Kota Kinabalu menuju ke Papar dan membuat pusingan-U berhampiran gedung perabot Rustica Putatan.

“Kenderaan itu dirempuh oleh penunggang motosikal dari arah bertentangan iaitu dari Jalan Putatan menuju ke Kota Kinabalu.

“Akibat rempuhan, penunggang motosikal tersebut mengalami cedera parah pada bahagian kaki dan muka lalu dihantar ke HQE sebelum disahkan meninggal dunia,” katanya dalam satu kenyataan hari ini.

Menurutnya, pemandu MPV yang merupakan seorang lelaki berusia 59 tahun itu tidak mengalami sebarang kecederaan.

Mayat mangsa masih berada di Unit Forensik HQE untuk bedah siasat.

Kes disiasat mengikut Seksyen 41 (1) Akta Pengangkutan Jalan (APJ) 1987. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Wuhan Tiba Di Sandakan: Kerajaan Belum Terima Maklumat

SANDAKAN: Kementerian Kesihatan dan Kesejahteraan Rakyat Sabah belum menerima maklumat kehadiran enam warga Wuhan yang dilaporkan tiba di Sandakan, pada Rabu.

Menterinya, Datuk Frankie Poon Ming Fung berkata, setakat ini beliau belum dimaklumkan berhubung kejadian terbabit.

“Saya tiada dapat info… Saya pun ada tanya pengarah (Pengarah Jabatan Kesihatan Negeri Sabah), saya belum dapat apa-apa info.

“Kalau betul memang ada, saya memang kasi statement (kenyataan media).

“Sampai sekarang pun tiada dapat apa-apa, kalau kami ada dapat maklumat, kami akan hantar dalam semua group news (berita) tu.” katanya ketika dihubungi, pada Khamis.

Terdahulu, satu mesej dikongsikan melalui WhatsApp memaklumkan kehadiran enam warga Wuhan di Sandakan.

Semua individu berkenaan dipercayai dihantar semula ke Kuala Lumpur.


Kanak-Kanak Malang Maut Direnjat Elektrik Kabel Pengecas Telefon

Seorang kanak-kanak maut setelah memasukan kabel pengecas telefon bimbit dipercayai bocor yang masih terpasang pada soket ke dalam mulut, di Jahangirabad, India.

Menurut News.au, ketika kejadian kanak-kanak berkenaan berada sendirian di rumah neneknya. Kanak-kanak malang berkenaan dilaporkan baru sahaja sampai di rumah datuk dan neneknya sehari sebelum tragedi berkenaan berlaku untuk bercuti.

Ibunya yang keluar semula selepas meninggalkan anak mereka di situ dikatakan telah mencabut telefon daripada kabel pengecas telefon bagaimanapun terlupa untuk mematikan suis pada soket.

Akhabar tempatan turut melaporkan bahawa kana-kanak tersebut sempat dikejarkan ke hospital sebaik sahaja penjaganya menyedari dia terkena renjatan elektrik bagaimanapun pihak hospital mengesahkan mangsa sudahpun meninggal dunia.

”Tiada laporan polis yang dibuat oleh kedua-dua ibu bapanya jadi tiada kes yang dibuka,” kata wakil polis Jahangirabad.

Bagaimanapun katanya, kes berkenaan akan disiasat secara terperinci sekiranya terdapat laporan yang dibuat oleh mana-mana individu. Tidak dapat dipastikan usia dan jantina kanak-kanak berkenaan.


Kerajaan Beri Bantuan Khas Tunai RM500

KOTA KINABALU: Golongan miskin dan miskin tegar yang berdaftar dalam sistem e-Kasih di negeri ini akan menerima bantuan khas tunai berjumlah RM500 seorang secara ‘one-off’.

Ketua Menteri Datuk Seri Panglima Mohd Shafie Apdal berkata, bantuan berkenaan khusus untuk golongan miskin dan miskin tegar di Sabah yang terjejas oleh wabak COVID-19.

Katanya, bagi meringankan kesulitan yang dihadapi golongan berkenaan untuk menampung keperluan harian dalam waktu sukar ini, kerajaan negeri menyediakan bantuan khas yang akan diserahkan kepada ketua isi rumah sebagaimana yang terdapat dalam sistem e-Kasih sedia ada.

Menurutnya, bantuan berkenaan melibatkan peruntukan sebanyak RM20 juta yang dijangka memberikan faedah kepada 22,456 ketua isi rumah miskin dan 15,747 ketua isi rumah miskin tegar di seluruh Sabah.

Beliau berkata, bagi golongan berpendapatan rendah (B40), kerajaan turut menyediakan bantuan tunai secara ‘one-off’ sebanyak RM300 seorang membabitkan peruntukan sebanyak RM80 juta.

“Ini termasuklah anak-anak Sabah yang bekerja di Semenanjung dianggarkan seramai 30,000 orang; pemandu-pemandu teksi seramai 13,132 orang; petani atau pekebun-pekebun kecil; nelayan dan penternak seramai 169,630 orang; ‘porter’ dan malim gunung seramai 339 orang.

“Bantuan ini juga diberikan kepada kumpulan seperti warga tua, anak-anak yatim, Orang Kelainan Upaya (OKU) yang melibatkan jumlah seramai 62,638 orang dan ibu-ibu tunggal seramai 6,500 orang di seluruh Sabah,” katanya pada sidang media di sini hari ini (25 Mac).

Shafie berkata, bantuan khas berkenaan akan diagihkan mengikut senarai sedia ada di dalam sistem e-Kasih dan B40. Justeru, pihaknya akan memastikan pemimpin dan lebih 3,000 petugas di bawah Unit Pemimpin Pembangunan Masyarakat (UPPM) untuk bergerak ke setiap kampung bagi menyalurkan bantuan berkenaan.

Dalam pada itu, pihaknya sedar pertukaran kerajaan di peringkat Persekutuan menjejaskan pembayaran elaun bulanan kepada Majlis Pengurusan Komuniti Kampung (MPKK) di Sabah.

Sehubungan itu katanya, kerajaan negeri mengambil langkah pro-aktif untuk memastikan MPKK terus menerima elaun dengan memperuntukkan sebanyak RM30 juta bagi membayar elaun  MPKK dalam tempoh 10 bulan akan datang termasuk bulan ini.

Langkah itu jelasnya, akan memberikan faedah kepada seramai 2,315 MPKK di seluruh Sabah. Pada masa sama, semua pekerja bergaji hari lantikan kerajaan negeri yang tidak dapat bekerja dalam tempoh Perintah Kawalan Pergerakan (PKP) juga akan dibayar gaji sewajarnya.


Pada Usia 95 Tahun, Saya Tidak Akan Pernah Berhenti Perjuangkan Nasib Melayu – Tun M

SHAH ALAM : Lebih 80 tahun memperjuangkan nasib orang Melayu, bekas Perdana Menteri, Tun Dr Mahathir Mohamad menegaskan beliau tidak akan pernah berhenti berbuat demikian.

Menurutnya, sejak dari dulu beliau melihat sendiri nasib orang Melayu dan baginya, kuasa orang Melayu semakin merosot kerana mereka berpecah.

“Kalau saya tarik diri dan tidak suarakan pendapat saya, saya berpendapat bahawa, ini pendapat saya, masa depan orang Melayu sangat gelap.

“Sebab itu, walaupun saya dah berumur 95 tahun sekarang, saya masih berminat untuk menjalankan tugas yang saya serahkan kepada diri saya sendiri, bukan siapa-siapa suruh pun,” katanya dalam siaran langsung bersama Sinar Harian pada Rabu.

Tambahnya, dengan pengalaman terlibat dalam dunia politik lebih 80 tahun, beliau bersedia untuk berkongsi ilmu dengan sesiapa sahaja yang bertanya kepadanya.

“Saya ingat saya mempunyai banyak pengalaman yang boleh diguna oleh sesiapa sahaja. Sebab itu kalau orang datang jumpa saya dan minta saya buat sesuatu, jadi saya cuba buat sesuatu.

“Setakat ini, buat sesuatu bermakna saya boleh sumbang pendapat yang saya yakin orang lain tidak ada kerana tiada yang menjadi Perdana Menteri sekian lama,” ujarnya.

Dalam pada itu, Dr Mahathir turut mengulas berkenaan pendaftaran Parti Pejuang Tanah Air (Pejuang) dan beliau mendakwa pendaftaran parti itu masih tertangguh kerana kerajaan tidak mahu ada parti ditubuhkan untuk menentang kerajaan.

Tegasnya, dari segi undang-undang, Pejuang seharusnya boleh didaftarkan kerana mereka sudah mengikut peraturan ditetapkan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki cuba serang polis ditembak

LAHAD DATU: Seorang lelaki cedera ditembak selepas cuba menyerang anggota polis dengan parang panjang di kawasan kebun sawit Kampung Betik, di sini, semalam.

Dalam kejadian jam 7.15 pagi itu, suspek warga asing berusia 36 tahun dikatakan membawa parang panjang di kawasan perumahan di Taman Sri Perdana, di sini, menyebabkan penduduk yang bimbang berlaku kejadian tidak diingini, segera memaklumkan perkara itu kepada pihak polis.

Ketua Polis Daerah Lahad Datu, Asisten Komisioner Nasri Mansor, berkata sepasukan polis kemudian bergegas ke lokasi untuk menjalankan pemeriksaan sebelum menemui suspek sambil memegang parang.

“Anggota polis kemudian memperkenalkan diri dan mengarah suspek membuang parang serta menyerah diri. Bagaimanapun, menyedari kehadiran polis, suspek berdiri sambil memegang parang lalu melibas-libas ke arah polis pada jarak dua meter,” katanya di sini, hari ini.

Nasri berkata, polis kemudian memberi amaran sekali lagi kepada suspek untuk membuang parang yang dipegangnya, namun dia enggan dan terus bertindak agresif dengan melibas senjata itu kepada anggota polis.

“Bagi mempertahankan diri dari bahaya dan kecederaan, anggota polis melepaskan satu das tembakan mengenai kaki kiri suspek. Suspek kemudian cuba melarikan diri sambil bertindak agresif merempuh pasukan polis namun berjaya ditahan selepas berlaku pergelutan,” katanya.

Beliau berkata, suspek yang cedera dibawa ke Hospital Lahad Datu untuk rawatan dan polis merampas parang panjang yang digunakannya.

“Siasatan mendapati suspek terbabit dalam lima kes kejadian khianat iaitu memecahkan cermin rumah dan kereta di Taman Sri Perdana. Dia juga sering berkeliaran di kawasan taman itu dengan membawa parang,” katanya.

Kes disiasat mengikut Seksyen 307 Kanun Keseksaan kerana cubaan membunuh.


Belanjawan 2021 Diluluskan

KUALA LUMPUR : Dewan Rakyat hari ini meluluskan Rang Undang-Undang (RUU) Perbekalan 2021 atau Belanjawan 2021 peringkat dasar.

RUU itu diluluskan selepas mendapat sokongan majoriti Ahli Parlimen daripada kerajaan dan pembangkang tanpa melalui undian belah bahagi.

Keputusan itu diumumkan Yang Dipertua Dewan Rakyat, Datuk Azhar Azizan Harun, pada jam 3.28 petang.

Sebelum itu, Datuk Mahfuz Omar (AMANAH-Pokok Sena) bangkit meminta pengundian diputuskan secara belah bahagi, namun aturan itu tidak dapat diadakan apabila gagal memenuhi syarat minimum sokongan 15 Ahli Parlimen seperti ditetapkan Peraturan Mesyuarat.

Terdahulu, Menteri Kewangan, Tengku Datuk Seri Zafrul Tengku Abdul Aziz, menggulung perbahasan selama kira-kira sejam.

Kelulusan RUU berkenaan akan membolehkan kerajaan menggunakan dana di bawah Kumpulan Wang Disatukan untuk tujuan perbelanjaan negara bagi tahun depan.

Minggu depan, perbahasan akan melalui peringkat jawatankuasa sebelum pengundian sekali lagi dilakukan.

Sesi penggulungan Tengku Zafrul diikuti dengan penuh minat oleh Ahli Parlimen yang hadir dan tepukan meja kedengaran setiap kali inisiatif yang memanfaatkan rakyat diumumkan.

Beberapa Ahli Parlimen pembangkang bangun meminta Azhar memberi masa tambahan kepada Tengku Zafrul bagi membolehkan semua persoalan dibangkitkan ketika perbahasan dijawab.

Azhar beberapa kali bersuara tegas mengawal keadaan dan meminta semua Ahli Parlimen mendengar penjelasan menteri.

“Tolong bagi peluang menteri menjawab. Masa perbahasan dah tamat. Kita semua dah kritik bajet tu, sekarang biar menteri menjawab,” katanya selepas Wong Chen (PH-Subang) mencelah dan membangkitkan isu berkaitan Kumpulan Wang Simpanan Pekerja (KWSP).

Ketika Tengku Zafrul memberi penjelasan, beberapa Ahli Parlimen pembangkang bangun tanpa kebenaran untuk mencelah.

Azhar sekali lagi mengingatkan mereka supaya duduk bagi membolehkan menteri meneruskan penggulungan.

Keadaan sedikit tegang apabila Nik Nazmi Nik Ahmad (PH-Setiawangsa) bangun dan berkata: “Speaker, saya minta bila orang mencelah, Speaker kawallah belah sana. Janganlah kita diganggu tanpa mengawal.”

Kenyataan Nik Nazmi itu kurang disenangi Azhar yang tegas berkata: “Bila yang saya tak kawal? Jangan tuduh saya yang bukan-bukan. Saya beri peluang kamu semua mencelah.

“Tolong jangan tuduh saya yang bukan-bukan. Bila sesuatu perkara itu salah, saya akan tegur tak kira siapa,” katanya sebelum meminta Tengku Zafrul meneruskan penggulungan.

Celahan bersilih-ganti Ahli Parlimen daripada blok pembangkang dan penyokong kerajaan menyebabkan penggulungan Tengku Zafrul mengambil masa lebih sejam.

Antara topik meriuhkan dewan ialah yang menyentuh Kumpulan Wang Simpanan Pekerja (KWSP), bantuan sekali bayar untuk petugas hadapan dan moratorium.

Sebelum memulakan penggulungannya, Tengku Zafrul menjemput semua Ahli Parlimen memasuki dewan bagi mengikuti sesi penggulungan berkenaan.

Sebelum ini, hanya 80 Ahli Parlimen dibenar berada dalam dewan sepanjang tempoh perbahasan dan sesi penggulungan oleh kementerian sebagai langkah mengawal penularan COVID-19.

Selain Kementerian Kewangan, lapan lagi kementerian yang menggulung perbahasan hari ini ialah Kementerian Perpaduan Negara, Kementerian Pertanian dan Industri Makanan, Kementerian Luar; Kementerian Kesihatan, Kementerian Perdagangan Dalam Negeri dan Hal Ehwal Pengguna (KPDNHEP).

Turut menggulung, Kementerian Pembangunan Usahawan dan Koperasi, Kementerian Pelancongan, Seni dan Budaya serta Kementerian Perusahaan Perladangan dan Komoditi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Doakan Alif Temui Pengganti Yang Lebih Baik – Bella Astillah

Jalan hidupnya sudah tertulis dengan dugaan perpisahan pada usia masih muda iaitu 25 tahun, namun itu bukan alasan untuk Bella Astillah mengalah dalam meneruskan langkah.

Biarpun pahit untuk ditelan, Bella berkata, perceraiannya dengan penyanyi dan pelakon, Aliff Aziz pada 16 Mei lalu, mengingatkan dirinya supaya tidak terus meratapi nasib.

Baginya, dia juga berhak mencari bahagia dengan mencintai dan menyayangi dirinya terlebih dahulu sebelum memberi sepenuh kepercayaan kepada insan lain.

“Bohong jika saya tidak bersedih menerima hakikat perpisahan. Saya puas menangis dan air mata juga sudah kering. Saya tertanya-tanya dalam hati, apa salah dan silap diri ini?

“Saya sepatutnya belajar mencintai diri sendiri terlebih dahulu, bukan berkorban segala-galanya, namun akhirnya kepercayaan saya disia-siakan,” katanya.

Bella atau nama sebenarnya, Dayang Ara Nabellah Awang Astillah, mengakui dia sudah tekad mahu melupakan segala-galanya.

Baginya, episod hidupnya dan Aliff sudah berada pada garisan penamat, malah apa yang mereka lalui dahulu sudah menjadi sebahagian daripada sejarah yang mematangkan diri.

“Saya berharap dengan perpisahan ini, Aliff akan menemui pengganti yang lebih baik. Kami sudah memilih hidup masing-masing, harapnya selepas ini semua berjalan dengan lebih baik,” katanya yang muncul dengan lagu Bersama Di Hari Raya, duet dengan adiknya, Didi Astillah, baru-baru ini.

Wanita kelahiran Sandakan, Sabah itu berkata, dia tidak pernah berniat untuk mengungkit segala kesilapan bekas suaminya kerana akur, dirinya juga bukan manusia yang sempurna.

Bella yang juga ibu kepada Mohamad Ayden Adrean, 2, berharap, bekas suaminya itu tidak lagi salah dalam memilih kawan demi masa depannya.

“Jika tertekan dengan dugaan hidup, pergilah berkawan dengan orang yang betul. Dapat kawan yang salah, hidup akan hancur. Saya tidak menyalahkan sesiapa kerana itu pilihannya selama ini,” katanya. – Berita Harian


Lelaki disyaki tangkap ikan tanpa permit ditahan

LABUAN: Pasukan Polis Marin (PPM) menahan seorang lelaki disyaki menangkap ikan tanpa permit, dan merampas sebuah bot bersama muatannya membabitkan keseluruhan nilai berjumlah RM9,535, dalam Ops Gelora di perairan Pelabuhan Labuan, di sini, semalam.

Dalam kejadian jam 5.50 petang, juragan bot berusia 31 tahun itu gagal menunjukkan sebarang permit menangkap ikan, manakala lesen bot pula didapati tamat tempoh.

Komander PPM Wilayah 4 Sabah, Asisten Komisioner Mohamad Pajeri Ali, berkata pihaknya turut menemui sebuah tong berisi pelbagai jenis ikan di dalam bot itu dipercayai hasil tangkapan juragan terbabit.

“Hasil pemeriksaan menemukan pelbagai jenis ikan dengan anggaran berat 30 kilogram (kg) di dalam bot berkenaan.

“Lelaki itu didakwa melakukan kesalahan mengikut Seksyen 8 (b) Akta Perikanan 1985 dan menyalahi Ordinan Perkapalan Saudagar 1960 kerana lesen bot tamat tempoh,” katanya dalam satu kenyataan media, di sini, semalam.

Mohamad Pajeri berkata, bot bersama muatan yang dirampas kemudian dibawa ke pangkalan Markas Operasi PPM Labuan untuk tindakan lanjut.

“Kes dirujuk kepada Jabatan Perikanan Labuan serta Jabatan Pelabuhan Dan Dermaga Sabah untuk tindakan lanjut,” katanya.

Beliau menegaskan, PPM Wilayah 4 Sabah menjalankan operasi sepanjang masa dan menjalinkan kerjasama dengan orang ramai untuk mendapatkan maklumat berhubung pelanggaran peraturan di perairan negara. – Berita Harian


Pegawai Daerah Di Sabah Perlu Proaktif Rancang Pembangunan – Bung Moktar

TONGOD, 4 Jan : Pegawai daerah di Sabah perlu proaktif dalam merancang dan melaksanakan pembangunan di daerah masing-masing, kata Timbalan Ketua Menteri Datuk Seri Bung Moktar Radin hari ini.

Beliau berkata sehubungan itu, penjawat awam di peringkat daerah pula perlu mengubah cara bekerja supaya dapat memberi perkhidmatan terbaik dan efisien kepada rakyat terutama di luar bandar.

“Semuanya ini boleh dilaksanakan jika kita semua ada kemahuan, komitmen dan perancangan.

“Saya mahu pastikan Sabah keluar daripada (belenggu) kemiskinan. Saya tidak percaya Sabah tidak boleh lari daripada dilabel sebagai negeri termiskin,” katanya kepada pemberita selepas mendengar taklimat pembangunan Tongod oleh Pegawai Daerah Mohd Fauzi Norbeh di sini hari ini.

Bung Moktar yang juga Menteri Kerja Raya Sabah berkata penjawat awam sebagai wakil kerajaan di daerah perlu pantas dan mengelak pelaksanaan pembangunan tertangguh yang boleh mengundang rasa tidak puas hati dalam kalangan rakyat.

“Rakyat datang dari jauh (untuk berurusan di pejabat kerajaan), tambangnya RM20 hingga RM30. Hari ini tidak selesai, kita suruh datang esok. Esok pun tidak selesai. Rakyat tidak boleh tunggu, dia akan marah kerajaan, dia marah wakil rakyat tetapi memang patut pun sebab pendapatan dia berapa sahaja,” katanya.

Dalam pada itu, Bung Moktar yang juga Ahli Parlimen Kinabatangan meminta Mohd Fauzi melakukan tindakan susulan mengenai projek pembinaan kompleks sukan di Tongod, yang tergendala sejak 2018.

Katanya projek itu yang sepatutnya dibangunkan di bawah Rancangan Malaysia Ke-11, perlu diteruskan sebagai memenuhi janji kerajaan dahulu kepada rakyat.

Beliau juga meminta Mohd Fauzi merancang projek menaik taraf pejabat urus setia daerah Tongod dan mengemukakan permohonan bagi pembinaan pasar awam dan dewan masyarakat di daerah itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


METMalaysia Keluarkan Amaran Kategori Pertama Ribut Tropika Megi Di Perairan Sabah

KUALA LUMPUR, 11 April – Jabatan Meteorologi Malaysia (MetMalaysia) hari ini mengeluarkan amaran angin kencang dan laut bergelora kategori pertama di kawasan perairan timur Condore, Reef North, Layang-Layang, Labuan, Palawan dan Sulu.

Menurut kenyataan MetMalaysia yang dikeluarkan pada 10 pagi ini, keadaan tersebut boleh menyebabkan angin kencang di kawasan perairan Sabah.

Ribut tropika Megi itu berada di kedudukan kira-kira 144 km ke barat laut Surigao City, Filipina dan 950 km ke timur laut Sandakan, Sabah dengan kelajuan angin maksimum 65 km/j.

Orang awam dinasihatkan agar lebih peka dan mengikuti perkembangan semasa mengenai situasi tersebut dan boleh mendapatkan maklumat yang dikemas kini setiap tiga jam di laman web dan aplikasi myCuaca ataupun talian hotline MetMalaysia. – BERNAMA


Pembangunan Lok Kawi Resort City Bernilai RM7 Bilion Adalah Inisiatif SMJ

KOTA KINABALU: Pembangunan Lok Kawi Resort City adalah inisiatif Sabah Maju Jaya (SMJ) dibawah kluster sektor pelancongan melibatkan kerjasama kumpulan Yayasan Sabah dengan Syarikat Tegas Bangsa Sdn Bhd.

Ketua Menteri Datuk Seri Hajiji Haji Noor berkata, projek berkenaan akan dibangunkan di kawasan Lok Kawi Putatan di atas tanah milik Kumpulan Yayasan Sabah seluas 411 ekar.

“Komponen pembangunan ini melibatkan pembinaan pusat peranginan, hotel, kompleks membeli belah, taman tema, blok komersil serta pejabat perumahan dan lain-lain dengan nilai pembangunan kasar projek ( GDV ) sejumlah RM7 bilion.

“Penglibatan Kumpulan Yayasan Sabah akan berterusan melalui usahasama dalam pengurusan beberapa komponen projek yang bakal siap dibangunkan,” katanya ketika berucap pada Majlis Pelancaran Pembangunan Lok Kawi Resort City, di sini, hari ini.

Beliau berkata, projek berkenaan juga mampu melonjakkan persekitaran yang kondusif bagi sektor pelancongan Sabah dalam menangani kekurangan jumlah bilik penginapan serta pusat peranginan di negeri ini bagi menampung keperluan yang tinggi.

Katanya, kerajaan optimis sektor pelancongan Sabah akan mampu kembalik rancak sebalik sahaja pandemik COVID-19 dapat ditangani.

“Projek ini dijangkan akan menyediakan lebih 5,000 peluang pekerjaan dan akan bertambah apabila beroperasi sepenuhnya nanti.

“Selain pembangunan ini, kita juga menyaksikan Majlis Menandatangani dua Memorandum Persefahaman (MoU) melibatkan inisiatif pelaburan asing dan domestik.

“Pertama ialah projek kilang pembuatan Copper Foil yang melibatkan kerjasama Syarikat SK Nexilis Company Limited, Korea dengan Taman Perindustrian Kota Kinabalu (KKIP) di bawah kluster sektor perindustrian.

“Nilai pelaburan adalah berjumlah RM2.3 bilion dan dijangka akan menawarkan 500 peluang pekerjaan bagi fasa awal,” katanya.

MoU kedua katanya, ia melibatkan inisiatif pelaburan domestik diantara Linaco Group of Companies dan Kerajaan Negeri Sabah secara langsung.

Katanya, pelaburan itu adalah melibatkan penanaman dan pemprosesan kelapa iaitu High-Yield Hybrid Coconut Palms berskala besar dan diikuti dengan pembangunan kilang memproses kelapa bersepadu untuk mengoptimumkan pengeluaran produk berasaskan kelapa.

“Sebagai sebuah syarikat terkemuka yang membekal produk-produk berasaskan kelapa kepada lebih daripada 40 negara, Linaco akan membeli semua kelapa yang dituai melalui penanaman kelapa bersepadu.

“Sebuah Pusat Kecemerlangan juga akan dibangunkan untuk memantau pelaksanaan amalan terbaik dalam projek ini. Kilang memproses kelapa bersepadu akan mula beroperasi secepat mungkin dengan pelaburan awal dianggarkan sebanyak RM200 juta,” katanya.

Hadir sama ialah Perdana Menteri Tan Sri Muhyiddin Yassin serta barisan kepimpinan Kabinet Negeri Sabah. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Budak Terjatuh Dalam Perigi, Mati Selepas 4 Hari Terperangkap

Seorang kanak-kanak lelaki berusia dua tahun dilaporkan terjatuh ke dalam perigi sedalam 26 meter di India.

Mangsa, Sujith, terjatuh ke dalam perigi seluas 30 sentimeter itu ketika bermain berhampiran rumahnya di Tiruchirappalli, tengah hari Jumaat lalu.

Mangsa meraung meminta bantuan tetapi usaha demi usaha yang dilakukan oleh pihak penyelamat menemui kegagalan menyebabkan mangsa terperangkap lama dalam perigi itu.

Pada hari kedua, pihak penyelamat cuba menggunakan alat robotik untuk menurunkan tali bagi mengikat pergelangan tangan mangsa, tetapi juga menemui kegagalan.

Dalam masa yang sama, oksigen juga disalurkan kepada mangsa menggunakan paip.

Meskipun mangsa tidak sedarkan diri pada pagi Ahad lalu, namun dia masih bernafas. Pasukan penyelamat cuba menggunakan gerudi telaga minyak untukmembuat lubang bersebelahan perigi itu tetapi mesin itu rosak pada kedalaman 10 meter kerana keadaan tanah yang berbatu.

Pada hari keempat, mangsa berjaya dikeluarkan tetapi telah meninggal dunia dan mayatnya juga sudah mereput sepenuhnya.

#prayforsurjith #savesujitListen To His Cry!When You guys Have Equipment To Take Methane Gas From 1000ft, Why Don't You Have Equipment To Rescue This Child From Just 70ft? People, Please Wakeup Atleat Now, Don't Be So Careless About The Things Around You! pic.twitter.com/tJOd9fS3fZ


3 Termasuk Kanak-Kanak Parah Kereta Terbabas

BEAUFORT: Tiga mangsa termasuk seorang kanak-kanak cedera parah setelah kenderaan dinaiki terbabas sendiri di bahu jalan berhampiran Sekolah Kebangsaan (SK) Kampung Brunei Membakut, Jalan Bandau Kuala Penyu, kelmarin.

Ketua Balai Bomba dan Penyelamat Kimanis Jaffar Salleh berkata, pihaknya menerima panggilan kecemasan mengenai insiden itu kira-kira jam 9.27 malam dan sepasukan anggota dikejarkan ke lokasi kejadian yang berada pada jarak 20 kilometer dari balai.

Sebaik sahaja tiba di lokasi kejadian didapati terdapat tiga mangsa terlibat dan sudah dikeluarkan oleh orang awam sebelum ketibaan pasukan bomba.

Semua mangsa terdiri daripada seorang lelaki dan wanita dewasa serta seorang kanak-kanak berumur sembilan tahun dihantar ke Hospital Beaufort menggunakan ambulans sebelum ketibaan EMRS.

Selepas memastikan tiada bahaya lain yang wujud, operasi ditamatkan pada jam 10.51 malam.


Bangkai pesawat Lion Air belum ditemui, senarai korban belum disahkan

JAKARTA: Pihak berkuasa Indonesia masih belum menemui bangkai pesawat Lion Air yang terhempas di perairan Tanjung Karawang pagi ini.

Menurut Ketua Lapangan Terbang Wilayah 1 Soekarno Hatta, Bagus Sunjoyo, setakat 2 petang ini, pasukan mencari dan menyelamat terdiri daripada pasukan tentera, polis dan Badan Nasional Pencarian dan Pertolongan Indonesia (Basarnas) masih gagal mengesan bangkai pesawat berkenaan yang terhempas di koordinat S 5 49.052 E 107 06.628, selepas berlepas 6.20 pagi tadi dari Lapangan Terbang Soekarno-Hatta.

“Pihak berkuasa turut menggunakan pasukan penyelam, selain itu nelayan juga turut membantu pihak berkuasa mengesan pesawat berkenaan,” katanya.

Beliau berkata setakat ini beberapa serpihan dipercayai daripada pesawat itu telah ditemui, termasuk beberapa barangan peribadi milik penumpang pesawat berkenaan.

Pesawat jenis Boeing 737 MAX 8 itu sepatutnya tiba di Lapangan Terbang Depati Amir Pangkal Pinang pada jam 7.10 pagi waktu Indonesia bahagian barat.

Sementara itu, Timbalan Duta Besar Malaysia di Indonesia, Zamshari Shaharan berkata pihak kedutaan masih belum mendapat pengesahan daripada pihak berkuasa Indonesia berkenaan senarai nama penumpang pesawat berkenaan.

“Kami belum mendapat pengesahan daripada kerajaan Indonesia sekiranya terdapat warga negara asing dalam pesawat itu,” katanya.

Beliau berkata pihak kedutaan juga sedang bekerjasama dengan pihak berkuasa tempatan dan agensi berkaitan bagi mendapatkan maklumat lengkap senarai penumpang pesawat terbabit. – BERNAMA


Pasar Tani Asia City Mula Transaksi Tanpa Tunai Hari Ini

KOTA KINABALU, 5 Feb: Pasar tani Asia City di sini menjadi pasar tani pertama di bawah Lembaga Pemasaran Pertanian Persekutuan (FAMA) melaksanakan transaksi tanpa tunai di negeri ini hari ini.

Seramai 38 daripada 60 usahawan yang berniaga di pasar itu hari ini mula menggunakan transaksi berkenaan menerusi perkhidmatan penyedia aplikasi Boost dan QR Pay (Maybank).

Pengarah FAMA Sabah Ribin Wahid yang melancarkan sistem itu berkata pelaksanaan transaksi tanpa tunai itu di pasar tani adalah usaha FAMA menyahut saranan kerajaan untuk menggalakkan peniaga, penjaja dan peruncit di negara ini menggunakan perkhidmatan penyedia aplikasi itu dalam perniagaan mereka.

“FAMA ingin mewujudkan kesedaran dalam kalangan usahawan pasar tani untuk meningkatkan kaedah transaksi tanpa tunai supaya bergerak maju bersama arus perkembangan teknologi dan perubahan gaya hidup masyarakat,” katanya kepada pemberita selepas pelancaran penggunaan transaksi itu di sini.

Terdapat 24 pasar tani, empat pasar tani kekal dan tiga pasar tani My Best Buy yang dikendalikan FAMA di negeri ini dengan jumlah usahawan tani seramai 781 orang.

Sementara itu, Ribin berkata selain pasar tani, FAMA Sabah juga akan berusaha memperluaskan  transaksi tanpa tunai di outlet pemasaran hasil pertanian lain di negeri ini yang turut mempunyai 39 agrobazaar, 11 agrobazaar rakyat, 57 gerai buah-buahan segar , 12 K-Shoppe, 34 motosikal tiga roda dan sebuah medan karavan tani.

Seorang peniaga usahawan pasar tani Asia City, Helen Liajun, 63, berkata walaupun penggunaan transaksi tanpa tunai itu perkara baharu baginya, namun ia memudahkan urusan perniagaan.

Katanya pelanggannya kini tidak perlu lagi membawa wang tunai yang banyak apabila membeli sayur-sayuran dan buah-buahan di gerainya.

Peniaga air minuman, Syamsizul Masuhul, 39, berkata transaksi tanpa tunai mampu meningkatkan hasil jualan apabila pelanggannya kini menggunakan aplikasi tanpa tunai Boost untuk pembelian dalam kuantiti yang banyak.


Warisan Terbuka Kerjasama Dengan PBS

KOTA BELUD: Parti Warisan (Warisan) menyatakan kesediaan bekerjasama dengan Parti Bersatu Sabah (PBS) bagi membentuk gabungan tempatan.

Presiden Warisan, Datuk Seri Panglima Mohd Shafie Apdal berkata, pimpinan di peringkat akar umbi telah menyuarakan tentang keperluan membentuk gabungan di peringkat tempatan.

“Pihak di peringkat akar umbi, bukan hanya suara daripada luar tetapi juga, suara dari parti kita tentang perlunya gabungan dengan parti tempatan.

“Antara yang saya lihat ialah PBS kerana saya tahu rakan-rakan kita, dahulu pun saya satu sekolah dengan Maximus (Datuk Seri Dr. Maximus Ongkili) dan saya juga bersamanya dalam Kabinet dahulu.

“Disamping itu, saya kenal sebahagian pimpinan peringkat akar umbi (PBS), saya rasa kalau itu menjadi satu pilihan, tiada masalah untuk Warisan bekerjasama dengan PBS,” katanya selepas Majlis Rumah Terbuka Kaamatan Warisan kelmarin.

Namun, pada masa sama, Warisan akan terus memberi fokus kepada usaha memperkukuhkan parti sendiri.

“Saya tidak kisah sama ada gabungan itu antara Warisan dan PBS tapi, kalau mereka tidak mahu terserah dengan mereka,” katanya.

Ahli Parlimen Semporna itu berkata, pada masa ini, beliau enggan mengulas tentang kemungkinan kerjasama dengan parti-parti lain. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majikan Tidak Sampaikan Subsidi Upah Akan Dikenakan Tindakan – Tengku Zafrul

PUTRAJAYA: Kerajaan akan mengambil tindakan tegas terhadap majikan yang tidak menyampaikan subsidi upah yang dipohon kepada pekerja masing-masing.

Menteri Kewangan, Tengku Datuk Seri Zafrul Abdul Aziz berkata, majikan tidak sepatutnya mengambil kesempatan dan menganiaya pekerja mereka.

Beliau berkata, pihaknya menerima laporan mengenai perbuatan sedemikian dan tindakan lanjut sedang diambil.

“Ini adalah pelanggaran syarat-syarat dan saya ingin mengingatkan bahawa kerajaan akan mengambil tindakan terhadap majikan-majikan ini.

“Saya berharap bantuan rangsangan ekonomi ini tidak disalah guna dan majikan lebih bertanggungjawab. Jangan ambil kesempatan dan jangan menganiaya pekerja anda” katanya.

Beliau berkata demikian dalam Laporan Laksana Ke-10 Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dalam siaran langsung di laman Facebooknya pada Selasa.

Jelas beliau setakat 19 Jun lalu, sebanyak RM4.89 bilion Program Subsidi Upah telah diluluskan yang memanfaatkan lebih 2.40 juta pekerja.

Katanya, majikan sudah boleh membuat permohonan untuk program Subsidi Upah yang telah ditambah baik mulai 15 Jun lalu.

Dalam perkembangan sama, beliau berkata sebanyak 34,246 permohonan diterima membabitkan Program Bantuan Majikan COVID-19 (e-CAP) Kumpulan Wang Simpanan Pekerja (KWSP) bagi memberi sokongan kepada perusahaan kecil dan sederhana (PKS) yang terjejas akibat pandemik COVID-19.

Daripada jumlah tersebut, Tengku Zafrul berkata sebanyak 8,489 permohonan telah diluluskan dengan jumlah RM56.8 juta bagi caruman KWSP majikan, setakat 19 Jun.

“Ini adalah peningkatan daripada RM47.9 juta minggu lalu.

“Bagaimanapun, dengan pembukaan ekonomi secara berperingkat sejak 4 Mei 2020, jumlah ini dijangka akan berkurangan pada bulan-bulan akan datang,” tambahnya lagi. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ewon cadang tubuh Persatuan Unduk Ngadau, platform bantu komuniti

KOTA KINABALU, 1 Jun – Menteri Pembangunan Luar Bandar Sabah Datuk Ewon Benedick mencadangkan Persatuan Unduk Ngadau ditubuhkan sebagai platform rasmi mengumpulkan kesemua bekas unduk ngadau bagi membantu program pembangunan komuniti di negeri ini.

Beliau berkata persatuan itu boleh bekerjasama dengan kerajaan, sektor korporat dan pelbagai rakan strategik lain untuk melaksanakan program kemasyarakatan merangkumi aspek kebajikan, kesihatan, pendidikan, ekonomi, keluarga dan pembangunan infrastruktur di kampung khususnya di luar bandar.

“Saya maklum, peserta unduk ngadau memenangi pertandingan itu akan diberi peranan setahun terlibat dalam program kemasyarakatan. Namun, ia boleh diteruskan sekiranya ada platform rasmi dan kekal untuk mereka menyalurkan pemikiran dan tenaga demi manfaat komuniti,” katanya dalam kenyataan, hari ini.

Beliau berkata ketrampilan, kepimpinan dan kewibawaan unduk ngadau bukan hanya pada kejelitaan tetapi semangat Huminodun diharap dapat diterapkan dalam khidmat masyarakat yang benar-benar membawa impak kepada komuniti.

Ewon turut mengalu-alukan Jawatankuasa Pelaksana Unduk Ngadau bekerjasama dengan kementeriannya untuk mengadakan program pembangunan komuniti luar bandar melalui Program Kampung Sejahtera sekali gus menjadikan ia sebagai satu pengisian utama dalam penganjuran unduk ngadau.

Sementara itu, Pengerusi Jawatankuasa Unduk Ngadau Jo-Anna Sue Henley Rampas berkata penglibatan unduk ngadau dalam Program Kampung Sejahtera adalah antara pembaharuan diperkenalkan pada tahun ini selain mewajibkan peserta pertandingan ratu cantik itu membuat kajian warisan kebudayaan etnik di daerah masing-masing.

Semalam, Francisca Ester Nain, 25, mewakili Karambunai dimahkotakan sebagai Unduk Ngadau Kaamatan 2019 sekali gus mengalahkan 63 peserta lain yang berentap di pentas akhir pertandingan itu di Dewan Hongkod Koisaan, Penampang.

Tempat kedua disandang wakil dari Pantai Manis, Annette Rabecca Januin, manakala tempat ketiga dimenangi wakil Penampang, Letica Casianus Bansin.


Punca Jangkitan Covid-19 Ke-21 Di Sandakan Masih Disiasat

SANDAKAN: Kes ke-21 Covid-19 yang direkodkan di daerah ini tidak membabitkan mana-mana kluster atau mempunyai kontak rapat dengan kes positif sebelum ini.

Kes terbabit sekali gus mengubah kategori daerah ini daripada zon kuning kepada zon jingga.

Pegawai Kesihatan Kawasan Sandakan, Dr Johari Awang Besar, berkata berdasarkan siasatan awal, pesakit terbabit juga telah mengunjungi beberapa lokasi untuk mendapatkan rawatan.

Katanya, pesakit juga tidak mengalami gejala atau tanda jangkitan Sistem Pernafasan Akut.

“Punca jangkitan masih sedang disiasat. Ia tidak berkaitan dengan kelompok atau kluster tertentu dan bukan hubungan rapat dengan kes positif yang disahkan sebelum ini.

“Justeru, adalah penting untuk semua penduduk agar terus berada di rumah, sentiasa menjaga kebersihan tangan dengan betul, melindungi diri dengan memakai topeng muka, amalkan jarak sekurang-kurangnya satu meter dan etika batuk,” katanya.

Johari turut mengesahkan sebuah klinik swasta, Klinik Khoo Dr Arasu yang terletak di Bandar Ramai-Ramai di sini ditutup bermula hari ini susulan kes positif ke-21.

Mesej menerusi aplikasi WhatsApp tular sejak semalam yang mendakwa seorang wanita dari daerah ini yang positif Covid-19 mendapatkan rawatan di beberapa klinik antaranya Klinik Khoo Dr Arasu, City Scan (Bandar Utama, IJM) dan Taman Merpati antara 8 hingga 12 April.


Lelaki Liwat Anak Jiran Lebih 20 Kali Ditahan

BUTTERWORTH: Polis menahan seorang lelaki kerana meliwat anak jirannya lebih 20 kali apabila dia membawa kanak-kanak lelaki itu keluar berjalan-jalan termasuk bermalam di sebuah hotel bajet di sini sejak bulan lalu.

Ketua Polis Daerah Seberang Perai Utara (SPU) ACP Noorzainy Mohd Noor, berkata polis menerima laporan daripada seorang wanita berusia 33 tahun memaklumkan anak lelakinya berumur lapan tahun mengadu sakit dan pedih di bahagian duburnya setiap kali keluar dengan suspek berusia 57 tahun itu.

“Wanita itu membuat laporan polis pada 28 Mac lalu dan menurut ibu murid Tahun Dua berkenaan, lelaki berkenaan sudah beberapa kali membawa mangsa keluar bersiar-siar dalam pengetahuannya termasuk pada 17 Mac lalu apabila membawa budak itu tidur di sebuah hotel bajet.

“Anaknya juga beberapa kali mengadu bahagian dubur mangsa terasa sakit dan pedih. Wanita itu membuat laporan polis selepas mengesyaki ada yang tidak kena berdasarkan apa yang diceritakan kanak-kanak berkenaan,” katanya kepada Bernama.

Beliau berkata polis membawa mangsa mendapatkan rawatan serta pemeriksaan doktor sebelum mendapati kanak-kanak itu diliwat.

Suspek sudah ditahan untuk siasatan lanjut.

Menurutnya, polis juga sudah melengkapkan kertas siasatan dan pihak Timbalan Pendakwa Raya bersetuju untuk mendakwa lelaki yang belum berkahwin serta tidak bekerja itu di Mahkamah Butterworth esok dengan 23 pertuduhan meliwat.


Mohd Hanafiee Jaffar bukan mangsa pertama suspek

KOTA KINABALU: Belum reda keadaan kita dikejutkan dengan kes pembunuhan seorang pemandu Grab, media sosial sekali lagi mengkhabarkan bahawa mangsa yang dibunuh dengan kejam itu bukanlah mangsa pertama suspek terbabit.

Dakwaan berkenaan seorang pengguna media sosial yang mengaku turut ditikam suspek kini ditularkan bagi memberi amaran kepada orang ramai agar sentiasa berhati-hati di mana pun berada.

Pengguna akaun terbabit yang namanya tidak dihebahkan kepada umum untuk tujuan keselamatan berkata, selepas ditikam mujurlah beliau sempat sampai di hospital pada masa yang tepat sebelum menjalani pembedahan kecemasan.

“Tikaman terbabit menyebabkan kantung perut bocor, dan semua asid dalam perut terkena bahagian usus.

“Selepas pihak hospital memberikan suntikan empat kali untuk menahan sakit pun tidak berkesan,” katanya semasa berkongsi sedikit sebanyak pengalamannya di hospital.

Beliau berkata, kejadian itu berlaku dalam tempoh tiga minggu sebelum kejadian yang menggemparkan bukan sahaja di Sabah tetapi turut terkesan sehingga seluruh negara.

Mangsa turut menasihatkan agar pengguna lain lebih berhati-hati berkemungkinan besar terdapat lagi rakan suspek lain yang turut bersekongkol dalam kejadian ini.

Pengguna lain turut berkongsi maklumat yang mendakwa suspek dipercayai bekerja di salah sebuah kedai mencuci kereta di sebuah pusat membeli belah di sini.

Mereka juga meminta agar pihak polis segera menjalankan siasatan terhadap pemilik kedai mencuci kereta ini kerana menggaji pekerja yang tidak mempunyai dokumen pengenalan diri yang sah.

Sementara itu, bersesuaian dengan kecanggihan teknologi masa kini dengan kepekaan netizen memberikan respon terhadap sesuatu kejadian, suspek juga didapati sempat membuat rakaman live selepas kejadian bunuh membabitkan pemandu Grab Jumaat lalu.

Bukan hanya membuat live malah suspek juga sempat menyanyikan lagu dan memuat naik beberapa keping gambar teman wanitanya dengan bertindak seolah-olah dia tidak pernah melakukan sebarang kesalahan berat sebelumnya.

Netizen juga melihat perlakuan suspek itu seperti sudah biasa melakukan jenayah berdasarkan kepada tindak tanduk yang dilakukannya pada hari sama semasa kehilangan pemandu Grab terbabit.

Gusar dengan keadaan membabitkan isu Pendatang Tanpa Izin (PTI) yang semakin membimbangkan, pihak berkuasa dan kerajaan digesa untuk mengambil tindakan proaktif yang boleh menyelesaikan atau mengurangkan masalah ini untuk memastikan keselamatan penduduk terus terpelihara. – Utusan Borneo


Kerajaan Serah Urusan Pentadbiran Sipadan Dan Ligitan Kepada Sabah – PM Mahathir

KUALA LUMPUR: Tun Dr Mahathir Mohamad berkata kerajaan Pakatan Harapan (PH) telah bersetuju untuk menyerahkan sepenuhnya urusan pentadbiran Pulau Sipadan dan Pulau Ligitan kepada kerajaan negeri Sabah kecuali perkara berkaitan dengan keselamatan yang masih terletak di bawah bidang kuasa kerajaan Persekutuan.

Perdana Menteri berkata penyerahan itu adalah satu hasil perundingan Jawatankuasa Khas Kabinet Perjanjian Malaysia 1963 (MA 63) dan ia memperlihatkan kesungguhan kerajaan PH memenuhi perjanjian itu.

“Harus kita ingat, kedua-dua buah pulau ini juga dituntut oleh negara lain. Tetapi apabila Kerajaan Persekutuan membawanya ke mahkamah dunia, maka mahkamah putuskan kedua-duanya milik Malaysia… dengan itu kita dapat memberi Sabah kuasa ke atas kedua-dua pulau tersebut.

“Dengan itu kita dapat memberi Sabah kuasa ke atas kedua-dua pulau itu,” katanya ketika berucap pada sambutan Hari Malaysia 2019 di Stadium Perpaduan, Petra Jaya di Kuching, malam ini.

Perdana Menteri berharap rakyat dan pemimpin dari Sabah dan Sarawak dapat melihat kesungguhan dan keikhlasan kerajaan Persekutuan untuk meletakkan kedua-dua negeri ini sebagai rakan kongsi kepada Semenanjung Tanah Melayu seperti yang termeterai ketika Malaysia dibentuk bersama.

Pada 19 Ogos lepas, Pejabat Perdana Menteri dalam satu kenyataan memaklumkan bahawa setakat 23 Julai lepas, tujuh isu Perjanjian Malaysia 1963 telah mendapat persetujuan bersama manakala 14 isu masih memerlukan perbincangan lanjut dan dijangka akan diputuskan sebelum 31 Ogos.

Keputusan-keputusan itu dicapai dalam Mesyuarat Jawatankuasa Khas Kabinet tersebut pada 23 Julai dan dihadiri 23 ahli Jawatankuasa yang terdiri daripada Menteri-Menteri Kabinet Persekutuan, Ketua Menteri Sarawak, Ketua Menteri Sabah dan pegawai-pegawai tinggi Kerajaan Persekutuan, Sarawak dan Sabah.

Antara tujuh isu yang telah mendapat persetujuan adalah mengenai pentadbiran Pulau Sipadan dan Ligitan, yang menyebut: “Secara prinsipnya penyerahan kuasa urus tadbir Pulau Sipadan dan Ligitan khususnya berkaitan pelancongan kepada Kerajaan Negeri Sabah telah dipersetujui. Isu teknikal dan keselamatan sedang diperhalusi.”